RESOLUCIÓ de 20 de juliol de 2012, de la Subsecretaria, de la Direcció General de Centres Docents, de la Direcció General d'Innovació, Ordenació i Qualitat Educativa i de la Direcció General de Formació i Qualificació Professional, per la qual es dicten instruccions sobre ordenació acadèmica i d'organització de l'activitat docent dels centres de la Comunitat Valenciana que durant el curs 2012-2013 impartisquen cicles formatius de Formació Professional. [2012/7455]
Índex
Preàmbul
Primer. Àmbit d'aplicació
Segon. Accés, admissió i matrícula de l'alumnat en la Formació Professional
Tercer. Admissió en oferta parcial
Quart. Compatibilitat de la matrícula en els cicles formatius de Formació Professional i amb altres ensenyances
Quint. Proves d'accés
Sext. Autorització d'ensenyances
Sèptim. Constitució de grups
Octau. Tutories
Nové. Mòdul professional de Projecte
Deu. Organització i coordinació del mòdul de Projecte
Onze. Avaluació
Dotze. Consell orientador
Tretze. Matrícules i convocatòries
Catorze. Anul·lació de matrícula a instància de l'interessat
Quinze. Anul·lació de matrícula per inassistència
Setze. Renúncia a la convocatòria
Dèsset. Accés a la convocatòria extraordinària
Díhuit. Promoció a segon curs. Cicles llargs
Dènou. Promoció i permanència en els cicles formatius en horari especial, nocturn
Vint. Accés al mòdul professional de FCT en els cicles curts LOGSE
Vint-i-u. Accés al mòdul professional de FCT en els cicles llargs

Vint-i-dos. Exempció del mòdul de FCT
Vint-i-tres. Tipus d'exempció i efectes
Vint-i-quatre. Període de realització del mòdul professional de FCT
Vint-i-cinc. Període extraordinari de realització del mòdul professional de FCT
Vint-i-sis. Matrícula i promoció al mòdul de FCT en règim semipresencial o a distància
Vint-i-set. Documents del procés d'avaluació
Vint-i-huit. Convalidacions
Vint-i-nou. Accés a la universitat
Trenta. Fase específica de la prova d'accés a la universitat, PAU

Trenta-u. Títols
Trenta-dos. Alumnat amb necessitats educatives especials

Trenta-tres. Criteris per a l'elaboració de plantilles del professorat de Formació Professional
Trenta-quatre. Marc legal dels centres integrats de Formació Professional
Trenta-cinc. L'equip directiu dels centres integrats de Formació Professional
Trenta-sis. Funcions dels centres integrats de Formació Professional
Trenta-set. Crèdit horari en els centres integrats de Formació Professional
Trenta-huit. Criteris específics per a determinar la distribució de les hores lectives dedicades a les funcions específiques dels centres integrats públics de Formació Professional
Trenta-nou. Activitats del professorat quan l'alumnat està realitzant o ha realitzat el mòdul de FCT
Quaranta. Idioma estranger
Quaranta-u. Instruccions per a la implantació en els centres docents dels cicles formatius de Formació Professional corresponents a les noves titulacions desenrotllades a l'empara de la Llei Orgànica 2/2006, de 3 de maig, d'Educació, que substituïxen titulacions desenrotllades a l'empara de la Llei Orgànica General del Sistema Educatiu (LOGSE)

Quaranta-dos. Avaluació dels processos d'ensenyança, del projecte curricular i de les programacions didàctiques 
Quaranta-tres. Reclamació de qualificacions
Disposició derogatòria
Disposicions finals

PREÀMBUL

La Llei Orgànica 5/2002, de 19 de juny, de les Qualificacions i de la Formació Professional (BOE de 20 de juny), que té com a objecte l'ordenació d'un sistema integral de Formació Professional, qualificacions i acreditació, que responga amb eficàcia i transparència a les demandes socials i econòmiques a través de les diverses modalitats formatives al llarg de tota la vida, establix els principis del Sistema Nacional de Qualificacions i Formació Professional, crea el Catàleg Nacional de Qualificacions i fa referència a una oferta integradora de Formació Professional.
La Llei Orgànica 2/2006, de 3 de maig, d'Educació (BOE de 4 de maig), modifica l'accés a la Formació Professional, així com les relacions entre els distints subsistemes de la Formació Professional, de manera que per a augmentar la flexibilitat del sistema educatiu i afavorir la formació permanent, s'establixen diverses connexions entre l'educació general i la Formació Professional.
L'ordenació general de la Formació Professional del sistema educatiu regulada pel Reial Decret 1147/2011, de 29 de juliol (BOE de 30 de juliol de 2011) i a través dels reials decrets de títols i currículums vigents ha anat concretant múltiples aspectes d'estes ensenyances.
L'Orde 19/2012, de 21 de maig, de la Conselleria d'Educació, Formació i Ocupació, per la qual es regula l'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu, en els centres docents no universitaris públics i privats concertats de la Comunitat Valenciana, modifica els criteris per a la constitució de grups.
Així mateix, estes instruccions incorporen les novetats que, introduïdes per l'Orde 46/2012, de 12 de juliol, de la Conselleria d'Educació, Formació i Ocupació, per la qual es regulen determinats aspectes de l'ordenació de la Formació Professional del sistema educatiu en la Comunitat Valenciana, en matèria d'accés, admissió, matrícula i avaluació estaran vigents per al curs 2012-2013.
Esta resolució té com a objecte, d'acord amb la normativa indicada, dictar instruccions que faciliten la gestió docent de la Formació Professional en tots aquells aspectes que garantisquen el desenrotllament educatiu de l'alumnat, complementant la normativa vigent que regula el funcionament dels centres d'Educació Secundària Obligatòria i Batxillerat.
En virtut del que s'ha exposat i d'acord amb les competències conferides per l'article 28 de la Llei del Consell i l'article 4 del Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació, resolc dictar les següents instruccions:

Primer. Àmbit d'aplicació
Estes instruccions seran aplicables, per al curs 2012-2013, en els centres de la Comunitat Valenciana que estiguen autoritzats per a impartir les ensenyances corresponents a la Formació Professional amb caràcter complementari a les instruccions d'Educació Secundària Obligatòria i Batxillerat.

Segon. Accés, admissió i matrícula de l'alumnat en la Formació Professional
1. En matèria d'accés, admissió i matrícula de l'alumnat caldrà ajustar-se al que disposa l'Orde 33/2011, de 18 de maig (DOCV de 25 de maig), de la Conselleria d'Educació, per la qual es regula l'accés, l'admissió i la matrícula per a l'alumnat que curse ensenyances de grau mitjà i de grau superior de Formació Professional en règim presencial en modalitat completa o parcial en centres docents públics i privats amb ensenyances concertades i semipresencial o a distància en modalitat completa o parcial, en centres docents públics de la Comunitat Valenciana, i en les resolucions de les corresponents direccions territorials d'Educació per les quals s'establix el calendari i el procediment d'admissió de l'alumnat a les ensenyances de Formació Professional en centres públics i privats concertats.
2. Pel que fa a l'admissió d'un curs diferent de primer, la prioritat en l'admissió estarà determinada per la nota mitjana del primer curs del cicle formatiu corresponent.
3. L'accés i la matrícula de l'alumnat d'ensenyances de Formació Professional en centres docents públics i privats estaran condicionats al compliment dels requisits acadèmics d'accés disposats en la normativa estatal vigent i en l'article 5 de l'Orde 33/2011, de la Conselleria d'Educació, Formació i Ocupació, per a l'accés a la Formació Professional en centres sostinguts amb fons públics.
4. L'alumnat estranger podrà accedir a ensenyances de Formació Professional, ja siga en centres docents públics o privats, ja siga en oferta presencial o semipresencial, si reunix els requisits acadèmics d'accés en els termes que establix l'article 5 de l'Orde 33/2011, de la Conselleria d'Educació, i, si és el cas, la normativa que la desplegue. Els documents acreditatius del compliment del requisit acadèmic d'accés hauran d'aportar-se en el moment de l'accés i matrícula en les ensenyances de Formació Professional, sense perjuí del que establix l'article 10.5.b de l'Orde de 14 de març de 1988 per a l'aplicació del que disposa el Reial Decret 104/1988, de 29 de gener, sobre homologació i convalidació de títols i estudis estrangers d'educació no universitària. En els supòsits de matrícula condicional, l'alumne haurà d'aportar la documentació acreditativa del compliment del requisit acadèmic d'accés abans de l'acta d'avaluació final per a poder formalitzar matrícula i ser avaluat.

5. L'alumnat estranger menor de 18 anys podrà participar en el procés d'admissió a les ensenyances de Formació Professional i podrà matricular-se en ensenyances de Formació Professional, ja siga en centres docents públics o privats, ja siga en oferta completa, parcial, presencial o semipresencial, sempre que dispose d'algun dels documents acreditatius següents:
a) DNI, NIE o targeta d'identitat d'estranger, expedida per la comissaria de policia o oficina d'estrangers.
b) Certificat d'empadronament en un municipi.
c) Visat d'estudis.
d) Targeta d'estudiant estranger.
6. L'alumnat estranger major de 18 anys podrà participar en el procés d'admissió a les ensenyances de Formació Professional i podrà matricular-se en ensenyances de Formació Professional, ja siga en centres docents públics o privats, ja siga en oferta completa, parcial, presencial o semipresencial, sempre que dispose d'algun dels documents acreditatius següents:
a) Targeta d'identitat d'estranger, expedida per la comissaria de policia o oficina d'estrangers.
b) Visat d'estudis o targeta d'estudiant estranger.
7. Els documents enumerats en els apartats 5 i 6 d'este article hauran d'aportar-se en el moment de l'accés i matrícula en les ensenyances de Formació Professional, sense que puga haver-hi matrícula o inscripció condicional.
8. A l'efecte de determinar les vacants a què es referix l'article 10.3.4 de l'Orde 33/2011 de 18 de maig, ha de tindre's en compte que a més de les que es produïsquen per renúncia hi ha altres circumstàncies que poden provocar l'augment de vacants existents. A este efecte, l'alumnat que curse cicles en règim semipresencial o a distància ha de participar en el procediment ordinari d'admissió d'aquells mòduls que preveja no superar en la convocatòria final ordinària.

Si estos mòduls són superats en la convocatòria ordinària d'avaluació i l'alumne o alumna que ha obtingut plaça no es matricula d'estos mòduls, la plaça passarà a incrementar les vacants per renúncia.

Si els mòduls no són superats en la convocatòria ordinària d'avaluació no es considerarà vacant per renúncia i el centre mantindrà la vacant fins al procediment extraordinari d'admissió. 
L'alumnat ha de participar novament en el procediment extraordinari d'admissió per als mòduls no superats en la convocatòria extraordinària d'avaluació.

Tercer. Admissió en oferta parcial
Sense perjuí del procediment d'admissió en la modalitat d'oferta parcial regulat per l'orde d'admissió esmentada en l'apartat anterior, que està vinculat a l'oferta específica realitzada per l'administració educativa, l'alumnat també podrà sol·licitar places vacants en oferta parcial A en aquells mòduls que, una vegada finalitzat el procediment extraordinari de matriculació, continuen tenint vacants els centres atenent el que disposa l'Orde de 27 de juny de 2008 (DOCV de 16.07.2008), de la Conselleria d'Educació, per la qual es regula l'oferta parcial de les ensenyances dels cicles formatius de Formació Professional a la Comunitat Valenciana i s'establix el procediment d'admissió en els centres docents públics, privats i privats concertats. Igualment podran sol·licitar plaça en mòduls professionals que s'oferisquen de manera específica i diferenciada dels mòduls dels cicles formatius que tinguen autoritzats, oferta parcial B, atenent el que disposa esta orde.

Quart. Compatibilitat de la matrícula en els cicles formatius de Formació Professional i amb altres ensenyances 
1. La matrícula en un cicle formatiu en règim presencial, siga quina siga la seua modalitat, serà compatible amb la matrícula en qualsevol altre cicle formatiu siga quin siga el règim i/o modalitat, o altres ensenyances, sempre que existisca compatibilitat d'horaris.
2. Durant un mateix curs acadèmic, un alumne o alumna no podrà tindre de manera simultània matrícula en el mateix mòdul professional en règim presencial, semipresencial o a distància en la modalitat d'oferta completa i en la modalitat d'oferta parcial.
3. La matrícula en un cicle formatiu, tant en règim presencial com en règim semipresencial o a distància, no serà compatible amb la matrícula, durant el mateix any acadèmic, en les proves per a l'obtenció del títol de Tècnic i de Tècnic Superior de Formació Professional que convoque la conselleria competent en matèria d'educació del mateix cicle formatiu que l'alumne o alumna es trobe cursant, excepte anul·lació de matrícula, del cicle o mòduls corresponents, amb la sol·licitud prèvia de participació en la prova per a l'obtenció del títol.

4. Cap alumne o alumna podrà estar matriculat en el mateix o diferent centre, en el mateix o distints règims o modalitats d'oferta, en un mateix cicle formatiu.
5. No es podrà obtindre plaça en més d'un cicle formatiu en els procediments ordinari i extraordinari d'admissió d'un mateix curs acadèmic en la modalitat d'oferta completa, siga quin siga el règim, excepte en aquells en què siguen coincidents tots els mòduls d'un mateix curs. 

Tampoc es podrà obtindre plaça en més d'un cicle formatiu en la modalitat d'oferta parcial per estos procediments en un mateix curs acadèmic.
Els qui desitgen cursar més d'un cicle formatiu participaran en el procediment d'admissió establit en l'Orde 33/2011, de 18 de maig (DOCV de 25 de maig), de la Conselleria d'Educació, per la qual es regula l'accés, l'admissió i la matrícula per a l'alumnat que curse ensenyances de grau mitjà i de grau superior de Formació Professional en règim presencial en modalitat completa o parcial en centres docents públics i privats amb ensenyances concertades i semipresencial o a distància en modalitat completa o parcial, en centres docents públics de la Comunitat Valenciana per un dels cicles i per a sol·licitar plaça en l'altre o altres consultaran les vacants que es produïsquen en cada centre després del període extraordinari de matrícula.

6. Serà possible obtindre plaça simultàniament, a través dels procediments d'admissió regulats per esta orde en la modalitat d'oferta completa i complementàriament en la modalitat d'oferta parcial.

Quint. Proves d'accés
Caldrà ajustar-se al que disposa l'Orde de 31 de març de 2009 (DOCV de 17.04.2009) de la Conselleria d'Educació, per la qual es regulen les proves d'accés a cicles formatius corresponents a la Formació Professional Inicial del sistema educatiu en l'àmbit de gestió de la Comunitat i les resolucions que la despleguen.

Sext. Autorització d'ensenyances
1. L'autorització de la modalitat d'horari especial requerirà un mínim de 20 alumnes per bloc i cicle formatiu i atendrà el procediment següent:
- En el mes de gener el centre presentarà la sol·licitud d'autorització en la direcció territorial d'educació corresponent.
- En el mes de febrer es procedirà a l'enviament de les sol·licituds informades per la Inspecció Educativa a la Direcció General de Formació i Qualificació Professional que traslladarà la proposta d'autorització a la Direcció General de Centres Docents.
- En la primera quinzena del mes de març, la Direcció General de Centres Docents resoldrà l'autorització d'impartició d'ensenyances per al següent curs acadèmic.
2. L'autorització de la impartició d'ensenyances de mòduls de formació complementària en règim semipresencial o a distància estarà supeditada a la concurrència de persones interessades que hagen superat un procediment de validació d'ensenyances, i/o avaluació i acreditació de competències professionals adquirides a través de l'experiència laboral en qualsevol centre docent. Es considera formació complementària la impartida amb la finalitat que les esmentades persones puguen obtindre un títol de Formació Professional o un certificat de professionalitat.

3. Els centres integrats de Formació Professional impartiran la Formació Professional del sistema educatiu i les distintes accions formatives que configuren el subsistema de formació professional per a l'ocupació, sense perjuí d'altres ensenyances la impartició de les quals els siga autoritzada, si és el cas.
4. La direcció general competent en matèria de formació professional proposarà a la direcció general competent en matèria d'autorització d'ensenyances la impartició de mòduls professionals de cicles formatius de Formació Professional en oferta parcial en règim presencial i semipresencial o a distància en qualsevol centre docent.

Sèptim. Constitució de grups
Per a la constitució de grups caldrà ajustar-se al que disposa l'Orde 19/2012, de 21 de maig, de la Conselleria d'Educació, Formació i Ocupació, per la qual es regula l'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu, en els centres docents no universitaris públics i privats concertats de la Comunitat Valenciana.
Atenent el que disposa l'esmentada orde cada grup d'un cicle formatiu tindrà 36 alumnes com a màxim. Pel que fa al règim semipresencial o a distancia, s'establix el nombre màxim d'alumnes per unitat en 54 alumnes.
En els cicles formatius de la família professional d'Informàtica, i en el cicle formatiu de grau superior d'Interpretació de la Llengua dels Signes, de la família professional de Servicis Socioculturals i a la Comunitat, els grups seran de 24 alumnes com a màxim.
Segons l'Orde 101/2010, de 27 de desembre, de la Conselleria d'Educació, per la qual s'establixen criteris per a la dotació de plantilles i per a la determinació de condicions de treball del professorat dels centres docents públics que impartixen ESO, Batxillerat i Formació Professional dependents de la conselleria competent en matèria d'educació, per a la constitució d'un grup es requerirà un mínim de 12 alumnes.

Els grups amb més de 18 alumnes poden ser susceptibles de desdoblament en els supòsits previstos en l'annex V de l'Orde 101/2010, de 27 de desembre, de la Conselleria d'Educació, o resolució de la Secretaria Autonòmica d'Educació que actualitze este annex.
Així mateix, en els cicles formatius de Vídeo, Discjòquei i So de la família professional d'Imatge i So i el de grau superior d'Artista Faller i Construccions d'Escenografies en la família professional d'Arts i Artesanies, el nombre màxim d'alumnes serà de 25.

En cap cas es deixaran places lliures si hi ha sol·licituds que reunisquen els requisits d'accés a la Formació Professional.
Cada mòdul d'un cicle formatiu constituïx una unitat d'oferta formativa que serà impartida per professorat de l'especialitat amb l'atribució docent necessària regulada en els reials decrets dels títols de Formació Professional del sistema educatiu i titulacions equivalents als efectes de docència.

Octau. Tutories
El tutor o tutora del grup en els cicles formatius de Formació Professional, a més de la tutoria docent, assumirà les següents funcions en relació amb el mòdul de Formació en Centres de Treball (FCT):

a) Presidir les juntes d'avaluació del mòdul professional de FCT.

b) Assignar l'alumnat als llocs formatius atenent els criteris que prèviament determine l'equip docent del grup.
c) Omplir la documentació corresponent a l'alumnat del seu grup.

d) Elaborar el programa formatiu del mòdul professional de FCT en col·laboració amb l'instructor o instructora del centre de treball.
e) Decidir la seqüenciació de les pràctiques formatives en diverses empreses en cas que siga necessari.
f) Dur a terme el seguiment del mòdul professional de FCT en col·laboració amb l'instructor o instructora.
g) Atendre l'alumnat quinzenalment o amb la periodicitat que s'establisca en el centre educatiu, i telemàticament amb caràcter permanent, durant el període de realització de pràctiques formatives, amb l'objecte de valorar el desenrotllament del programa formatiu i establir els suports educatius necessaris.
h) Avaluar, junt amb l'equip docent i oït l'instructor o instructora del centre de treball, el mòdul professional de FCT.
i) Establir contactes amb els centres de treball de l'entorn per a promoure nous concerts de col·laboració, així com mantindre relacions fluides que faciliten la inserció laboral de l'alumnat.
j) Orientar l'alumnat, en col·laboració amb el professor de FOL i el departament d'orientació, a l'inici de les pràctiques formatives, sobre els aspectes que conduïxen a una òptima realització del mòdul professional de FCT.
k) Informar sobre la tramitació de renúncies, suspensions, exempcions i vetlar perquè estes es realitzen dins del termini i la forma escaient.
l) Informar al principi del curs l'alumnat, els pares i mares o representants legals de l'alumnat menor d'edat, de tot el que els concernisca en relació amb el desenrotllament del mòdul professional de FCT.

m) Elaborar el programa de seguiment i visites de l'alumnat en pràctiques per a la seua autorització per part de la direcció del centre educatiu.
n) Elaborar les adaptacions curriculars en els casos que corresponga en col·laboració amb el departament d'orientació, oït l'equip docent.

o) Proposar a la direcció de pràctiques formatives, o si no al coordinador de cicles, o a la direcció d'estudis quan no n'hi haja cap dels anteriors, les sol·licituds de permisos extraordinaris per a la seua tramitació.
p) Proporcionar a l'alumnat en pràctiques formatives, amb la col·laboració del professor de FOL i de l'equip docent, la informació i l'assessorament necessari quant a seguretat i prevenció de riscos laborals associats als diferents llocs formatius, així com vetlar perquè l'alumnat complisca els corresponents protocols.
q) Elaborar la memòria final de pràctiques del grup del qual ha sigut tutor o tutora.
r) Donar difusió entre l'alumnat de tots aquells programes institucionals que tinguen com a objecte millorar el procés de practiques formatives o la seua inserció laboral.
s) Detectar necessitats d'informació i/o formació dels instructors o instructores i proposar a la direcció del Departament de Pràctiques la realització d'activitats que conduïxen a la formació d'estos abans de l'inici de les pràctiques.

Nové. Mòdul professional de Projecte
1. Els cicles formatius de grau superior incorporen un mòdul professional de Projecte, que es definix d'acord amb les característiques de l'activitat laboral de l'àmbit del cicle formatiu de grau superior corresponent, i amb aspectes relatius a l'exercici professional i a la gestió professional, segons el que establixen l'article 26 del Reial Decret 1147/2011, de 29 de juliol, i els respectius reials decrets que regulen els títols de tècnic superior establits a l'empara de la LOE. Té per objecte la integració de les diverses capacitats i coneixements del currículum del cicle formatiu que inclou les variables tecnològiques i organitzatives relacionades amb el títol.
2. La tutoria del mòdul professional de Projecte s'organitzarà sobre la base de la tutoria individual i col·lectiva i l'atribució docent anirà a càrrec del professorat que impartisca docència en el cicle formatiu, d'acord amb les condicions següents:
a) La tutoria col·lectiva serà exercida per un professor o professora de la família professional, preferentment el tutor o tutora del segon curs amb càrrec a les seues hores de tutoria, que designarà el director o directora del centre docent, a proposta de la direcció d'estudis de Formació Professional o, si no, el coordinador de cicles formatius i el cap d'estudis del centre educatiu. Este professorat s'encarregarà de la formació de l'alumnat a tutelar en la gestió de projectes i de la planificació del desenrotllament del projecte individual que cada alumne o alumna realitzarà.
b) La tutoria individual del mòdul de Projecte serà exercida per un professor o professora, que es designarà segons el procediment que figura en el punt 4, lletra b), d'este apartat. Qui exercisca la tutoria individual orientarà i assessorarà l'alumne o alumna en el procés de desenrotllament del projecte. Així mateix, s'encarregarà de la coordinació amb el tutor o tutora d'empresa o entitat col·laboradora que, si és el cas, participe en l'elaboració del projecte.
3. Amb caràcter general, el mòdul professional de Projecte es desenrotllarà simultàniament al mòdul de Formació en Centres de Treball, en els períodes següents:
a) Primer període: Es desenrotllarà en el tercer trimestre del segon curs acadèmic dels cicles formatius.
b) Segon període: Es desenrotllarà en el primer trimestre del curs acadèmic següent a aquell en què s'haja realitzat el primer període, per a l'alumnat que no ha pogut realitzar el mòdul professional de FCT en el tercer trimestre del segon curs.
4. El mòdul professional de Projecte tindrà les següents fases de realització.
a) Presentació i valoració de la proposta.
Els projectes podran ser proposats per l'alumnat o pel departament de família professional corresponent al cicle formatiu. 
Quan el projecte que s'ha de realitzar siga plantejat per l'alumne o alumna, es presentarà una proposta sobre el contingut del projecte que es proposa realitzar en el mes anterior a la data de realització de l'avaluació prèvia a la incorporació al primer període de realització del mòdul de Formació en Centres de Treball.
L'equip docent del grup presidit pel tutor o tutora que exercix la tutoria col·lectiva del projecte valorarà la proposta de projecte presentada per cada alumne o alumna, tenint en compte, almenys, la seua adequació als continguts abordats en el cicle formatiu i la possibilitat de realització efectiva del projecte en els terminis previstos. 
b) Designació de tutor o tutora individual del projecte 
L'equip docent del grup acordarà, en reunió convocada a este efecte, la designació dels tutors o tutores individuals. Esta designació recaurà preferentment entre el professorat que quede alliberat d'hores en el període lectiu de realització del mòdul de Projecte. Entre este professorat podrà figurar aquell que exercisca les tutories col·lectives. 

La designació de tutors o tutores individuals atendrà un repartiment proporcional del nombre de projectes a tutelar.
c) Acceptació de la proposta i/o assignació de projectes 
L'equip docent del grup procedirà a l'assignació de projectes o a l'acceptació dels proposats per l'alumnat, fent-ho constar en una acta que es publicarà en el tauler d'anuncis del centre docent.

L'alumnat la proposta de projecte del qual no siga acceptada per l'equip docent del grup disposarà d'un termini de quinze dies hàbils, després de notificades les causes de manera individualitzada a l'alumnat, per a introduir les modificacions oportunes o procedir a la presentació d'una nova proposta. Transcorregut este termini, si no s'han presentat modificacions o una nova proposta que siga acceptada, es considerarà que l'alumne o alumna renuncia a la convocatòria del mòdul.
d) Registre de la proposta
Una vegada assignats els projectes o acceptada la proposta del projecte per l'equip docent del grup i designada la tutoria individual d'este, quedarà registrada en la secretaria del centre docent. El registre de la proposta ha de realitzar-se almenys dos mesos abans de la data que el centre establisca per a la seua exposició o defensa. 
Una vegada registrada la proposta, l'alumne o alumna podrà sol·licitar la renúncia a la convocatòria segons s'establix en la normativa vigent sobre avaluació.
e) Entrega, exposició o defensa
Una vegada acceptada la proposta del projecte o assignat este, el tutor o tutora individual fixarà les dates en què l'alumnat haurà d'entregar, exposar i defendre cada projecte. Estes dates seran publicades en el tauler d'anuncis del centre docent. L'absència de presentació del projecte tindrà la consideració de convocatòria consumida, excepte si es presenta la corresponent renúncia en els termes que preveu la normativa d'avaluació de cicles formatius de Formació Professional.

5. Per a l'avaluació del Projecte es constituirà un tribunal que estarà format, almenys, pel cap de departament de família professional, que actuarà de president, el tutor o la tutora individual i qui haguera exercit la tutoria col·lectiva. En cas que ambdós tutories hagen sigut exercides per la mateixa persona, la direcció del centre docent designarà un professor o professora de l'equip docent del grup. 
A fi de possibilitar la incorporació en el mòdul de Projecte de les competències adquirides en el període de pràctiques en empresa, este mòdul s'avaluarà una vegada cursat el mòdul de Formació en Centres de Treball.
6. La qualificació del mòdul de Projecte serà numèrica, d'un a deu, sense decimals. Es consideren positives les qualificacions iguals o superiors a cinc punts. 
Els criteris de qualificació, com a percentatge de la nota final, seran els següents:
a) Aspectes formals (presentació, estructura documental, organització i redacció, entre altres): 20%
b) Continguts (dificultat, grau de resolució de la proposta, originalitat, actualitat, alternatives presentades i resultats obtinguts, entre altres): 50%
c) Exposició i defensa (qualitat de l'exposició oral i de les respostes a les preguntes plantejades pels membres del tribunal): 30%
Cada membre emetrà una qualificació sobre cada apartat, i s'obtindrà la mitjana d'estes en cada cas. La qualificació final serà la suma de les mitjanes dels diversos apartats sense cap xifra decimal utilitzant per a això la regla de l'arredoniment.
Si el projecte no obté una qualificació positiva en el seu primer període de realització el tribunal elaborarà un informe en què consten els defectes que hagen de ser esmenats. L'alumne o alumna, amb l'orientació del tutor o tutora individual, podrà completar o modificar el projecte inicial, per a la seua presentació, avaluació i qualificació en el segon període de realització. En cada un dels períodes de realització l'alumnat disposarà de convocatòria ordinària i extraordinària.
7. El centre docent fomentarà la creació d'un fons documental amb un exemplar de cada projecte, a partir dels projectes originals amb indicació de l'autoria, i conservarà la informació més rellevant sobre estos, per a posteriors consultes.
8. Els autors dels projectes tenen plena disposició i dret exclusiu a l'explotació del projecte presentat, sense més limitacions que les contingudes en el Reial Decret Legislatiu 1/1996, de 12 d'abril, en matèria de propietat industrial i intel·lectual, sense perjuí de tot això ha de cedir al centre el projecte a efectes acadèmics.
9. L'avaluació i el règim d'impugnacions del mòdul de Projecte es regirà per la normativa d'avaluació de l'alumnat de cicles formatius de Formació Professional.

Deu. Organització i coordinació del mòdul de Projecte
1. S'establirà un període d'inici, coordinat pel tutor col·lectiu, amb almenys sis hores presencials en el centre docent per a professorat i alumnat, dedicat al plantejament, disseny i adequació dels diversos projectes que s'han de realitzar. El període d'inici podrà estructurar-se immediatament després de la sessió d'avaluació abans de l'inici de la FCT i podrà organitzar-se com a classes al grup que realitzarà el mòdul Projecte. En este període s'introduiran les línies generals, les fases d'un projecte, forma de presentació d'estos, bibliografia de consulta, recursos del centre educatiu, entre altres aspectes. Així mateix, s'informarà dels projectes acceptats i els assignats i del tutor individual que tutoritzarà cada projecte i de les seues hores de tutoria durant el període de redacció dels projectes.
2. S'establirà un període de tutoria a càrrec del tutor o els tutors o tutores individuals, amb tres hores setmanals i presencials en el centre docent per a professorat, i es dedicarà al seguiment dels diversos projectes durant el seu desenrotllament. El professorat i l'alumnat podran utilitzar com a recurs aquelles tecnologies de la informació i la comunicació disponibles en el centre docent i que es consideren adequades.

3. S'establirà un període de finalització amb almenys sis hores presencials en el centre docent per a professorat integrant del tribunal i alumnat, i es dedicarà a la presentació, exposició, valoració i avaluació dels diversos projectes.

Onze. Avaluació
1. Caldrà ajustar-se al que disposa l'Orde 79/2010, de 27 d'agost, de la Conselleria d'Educació, per la qual es regula l'avaluació de l'alumnat dels cicles formatius de Formació Professional del sistema educatiu en l'àmbit territorial de la Comunitat Valenciana.
2. L'avaluació de l'aprenentatge de l'alumnat dels cicles formatius es realitzarà per mòduls professionals. L'avaluació de les ensenyances de Formació Professional serà contínua i tindrà en compte el progrés de l'alumnat respecte a la formació adquirida en els distints mòduls que componen el cicle formatiu corresponent.
Els processos d'avaluació s'adequaran a les adaptacions metodològiques de les quals haja pogut ser objecte l'alumnat amb discapacitat i es garantirà la seua accessibilitat a les proves d'avaluació.
L'avaluació es realitzarà prenent com a referència els resultats d'aprenentatge i els criteris d'avaluació dels mòduls professionals, així com els objectius generals del cicle formatiu.
La superació d'un cicle formatiu requerirà l'avaluació positiva de tots els mòduls que el componen.
3. L'aplicació del procés d'avaluació contínua de l'alumnat requerix la seua assistència regular a les classes i activitats programades per als distints mòduls professionals del cicle formatiu.
Per a això, en règim presencial, serà necessària l'assistència almenys al 85% de les classes i activitats previstes en cada mòdul.
En règim semipresencial o a distància serà necessària l'assistència almenys del 85% respecte del percentatge de presencialitat que estiga establit en els mòduls per als quals esta s'exigisca.
Esta circumstància haurà de ser acreditada i certificada per la direcció d'estudis a partir dels informes de faltes d'assistència comunicades pel professorat que impartix docència. L'incompliment d'este requisit suposarà la pèrdua del dret a l'avaluació contínua en el mòdul on no s'haja aconseguit l'assistència mínima i podrà suposar l'anul·lació de matrícula per inassistència en aplicació del que disposa l'apartat dotze.

4. El procés d'avaluació de l'alumnat de Formació Professional implica, almenys, les actuacions següents:
a) Avaluació de cada mòdul professional.
b) Avaluació de tots els mòduls professionals realitzats en el centre educatiu, abans d'iniciar la Formació en Centres de Treball, a excepció del mòdul de Projecte en el cas de cicles formatius de grau superior establits a l'empara de la LOE.
c) Avaluació del mòdul de Formació en Centres de Treball i, si és el cas, del mòdul de Projecte.
d) Qualificació final del cicle formatiu. 
En les sessions d'avaluació, que presidirà el tutor del grup, estarà present l'equip docent i, si n'hi ha, el professorat especialista del cicle.

5. Al finalitzar el període corresponent als mòduls professionals impartits en el centre educatiu, i amb antelació a l'inici de la Formació en Centres de Treball i, si és el cas al mòdul de Projecte, tindrà lloc una sessió d'avaluació en què es decidirà la qualificació final dels distints mòduls professionals cursats. L'equip docent determinarà, atenent el que especifiquen els apartats setze i dèsset d'esta resolució, l'accés al mòdul professional de FCT i, si és el cas, a la realització del mòdul de Projecte.
6. En l'avaluació del mòdul de FCT col·laborarà el responsable de formació de l'alumnat designat pel centre de treball (instructor) durant el seu període d'estada en este. Esta col·laboració en l'avaluació es concretarà de la manera següent:
- Durant el desenrotllament de la FCT, valorant les activitats, indicades en l'informe valoratiu de l'instructor, realitzades per l'alumnat, per mitjà de trobades amb el professor tutor en les seues visites periòdiques al centre de treball, així com en les comunicacions telemàtiques o d'un altre tipus.
- Al final del procés emetent un informe final individualitzat. Si el mòdul professional de FCT s'ha realitzat en unes quantes empreses, es demanarà l'informe valoratiu de l'instructor de cada una d'estes.
Per a efectuar l'avaluació es disposarà dels documents següents:

- L'informe valoratiu de l'instructor.
- Els fulls setmanals de seguiment elaborats per l'alumne o alumna.
- Aquells que requerisca el professor tutor per a realitzar una avaluació sistemàtica i objectiva.
Se celebrarà, almenys, una sessió d'avaluació cada trimestre lectiu, en la qual es qualificarà el mòdul de FCT de l'alumnat que l'haja finalitzat.
L'acta d'avaluació del mòdul de FCT serà formalitzada pel tutor i l'equip docent i complementarà l'avaluació de la resta de mòduls del cicle formatiu quan esta avaluació s'haja realitzat amb resultat positiu en tots estos.
L'acta d'avaluació del mòdul Projecte serà formalitzada pels membres del tribunal avaluador d'estos, el cap de departament de família professional que haja actuat com a president, el tutor o tutora individual i qui haja exercit la tutoria col·lectiva o professor o professora de l'equip docent del grup designat per la direcció del centre.
7. L'expressió de l'avaluació final de cada un dels mòduls professionals que componen el cicle formatiu es realitzarà en forma de qualificacions numèriques compreses entre 1 i 10, sense decimals.
Es consideraran positives les qualificacions iguals o superiors a cinc i negatives les restants.
La qualificació del mòdul professional de Formació en Centres de Treball s'expressarà en termes d'apte/apta o no apte/no apta.
Els mòduls professionals convalidats, o que hagen sigut objecte de correspondència amb la pràctica laboral es qualificaran, respectivament, amb les expressions: convalidat (5) i exempt/exempta. 
Un mòdul superat en un cicle formatiu comporta el manteniment de la qualificació del mateix mòdul amb idèntic codi i denominació en qualsevol altre cicle sense que això supose la convalidació del mòdul. 

Per a indicar que un mòdul ha sigut superat en una convocatòria prèvia s'utilitzarà l'abreviatura (AA), aprovat amb anterioritat, i s'adjuntarà, a més, la qualificació numèrica obtinguda en la convocatòria anterior.
8. Qualificació final del cicle formatiu.
Una vegada superats tots els mòduls professionals que constituïxen el cicle formatiu, es determinarà la qualificació final d'este. Per a això, es calcularà la mitjana aritmètica simple de les qualificacions dels mòduls professionals que tenen valoració numèrica; del resultat es prendrà la part sencera i les dos primeres xifres decimals, arredonint per excés la xifra de les centèsimes si la de les mil·lèsimes és igual o superior a 5.
Als efectes del càlcul de la nota mitjana, els mòduls convalidats es qualificaran amb un 5.
En este càlcul, per tant, no es tindran en compte les qualificacions: d'apte/apta, convalidat i exempt/exempta.

Dotze. Consell orientador
Els equips docents dels centres educatius, en col·laboració amb el departament d'orientació dels centres, organitzaran les activitats necessàries per a la correcta orientació educativa i professional dels alumnes, especialment pel que fa a les distintes opcions educatives i a la transició del sistema educatiu al món laboral.
Esta orientació formarà part de la funció docent i es plasmarà en un informe d'orientació sobre el futur acadèmic i professional de l'alumnat, que no serà prescriptiu i que tindrà caràcter confidencial.

Tretze. Matrícules i convocatòries
1. L'alumnat podrà matricular-se per a cursar un mateix mòdul professional un màxim de tres vegades. 
L'alumnat podrà disposar per cada curs acadèmic, per als mòduls impartits en el centre educatiu, d'una convocatòria ordinària i una altra extraordinària com a màxim.
Igualment, podrà presentar-se a l'avaluació i qualificació final d'un mateix mòdul professional incloent-hi les convocatòries ordinàries i les extraordinàries, un màxim de quatre vegades a excepció del mòdul de FCT al qual només podrà presentar-se en dos convocatòries.
La matrícula en cicles de curta duració establits a l'empara de la Llei Orgànica 1/1990, de 3 d'octubre, d'Ordenació General del Sistema Educatiu, podrà incloure la matrícula, en primer curs, del mòdul de Formació en Centres de Treball, exclusivament als efectes de sol·licitar l'exempció total d'este i condicionada a la resolució favorable de l'exempció total del mòdul.
La matrícula en règim semipresencial o a distància podrà incloure la matrícula del mòdul de FCT condicionada al que disposa la normativa vigent. Així mateix podrà incloure la matrícula condicionada d'aquells mòduls, superats i acreditats en altres ensenyances, que la normativa vigent establisca com susceptibles de convalidació fins a la resolució favorable d'esta convalidació i la seua inclusió en l'expedient de l'alumnat. En cas de resolució desfavorable la matrícula no serà confirmada i l'alumnat haurà de participar en el següent procés d'admissió que es convoque per a l'admissió en estos mòduls.
Les activitats del mòdul professional de Formació en Centres de Treball només podran realitzar-se dos vegades, preferentment la segona en un centre de treball distint de la primera. 
La no-presentació a una convocatòria, sense la renúncia prèvia a esta segons el que establix l'apartat tretze; constarà com a no avaluat/no avaluada i serà computada als efectes de la limitació indicada.

2. L'alumnat que haja esgotat el nombre de convocatòries establides podrà optar a les següents alternatives per a superar els diferents mòduls pendents:
a) Realització de les proves lliures per a l'obtenció dels títols de Tècnic i de Tècnic Superior de Formació Professional que anualment es convoquen.
b) Matriculació en l'oferta semipresencial o a distància que per a cada curs escolar s'oferisca.
c) Sol·licitud de convocatòria extraordinària o de gràcia davant de la direcció territorial d'educació corresponent.
3. Convocatòries ordinàries:
Es realitzaran quan finalitze el tercer trimestre del curs acadèmic per als mòduls del primer curs, tant dels cicles curts com dels de llarga duració.
Es realitzaran al finalitzar el període corresponent als mòduls professionals impartits en el centre educatiu, primer o segon trimestre, per als mòduls del 2n curs dels cicles de llarga duració.
4. Convocatòries extraordinàries:
a) Es realitzaran després de la convocatòria ordinària per als mòduls pendents del primer curs, tant per als alumnes de primer com per als de segon curs amb mòduls pendents de primer.

b) Es realitzaran al finalitzar el tercer trimestre per als mòduls pendents del segon curs en els cicles llargs.

Catorze. Anul·lació de matrícula a instància de l'interessat
1. L'alumnat o els seus representants legals tenen dret a l'anul·lació de la matrícula del curs, fet que implica la pèrdua dels seus drets a l'ensenyança, l'avaluació i la qualificació de tots els mòduls professionals en què s'haja matriculat.
2. L'alumnat matriculat en règim semipresencial o a distància podrà sol·licitar l'anul·lació de matrícula del curs o bé sol·licitar l'anul·lació de matrícula de mòduls concrets. En ambdós casos perdrà els seus drets a l'ensenyança, avaluació i qualificació dels corresponents mòduls atenent la seua normativa específica.
3. Les sol·licituds d'anul·lació de matrícula hauran de presentar-se per mitjà del model de l'annex VII publicat en l'Orde 79/2010, de 27 d'agost, de la Conselleria d'Educació, per la qual es regula l'avaluació de l'alumnat dels cicles formatius de Formació Professional del sistema educatiu en l'àmbit territorial de la Comunitat Valenciana, davant de la direcció del centre en què l'alumne o alumna curse els estudis, amb una antelació, almenys, de dos mesos respecte del final del període lectiu corresponent als mòduls professionals que s'han d'impartir en el centre educatiu.
Quan la matrícula només incloga el mòdul de Formació en Centres de Treball i, si és el cas, el mòdul de Projecte en els cicles LOE, l'anul·lació se sol·licitarà amb antelació a l'inici d'estos.
4. La direcció del centre on l'alumne o alumna curse estudis resoldrà, en el termini d'un mes, a comptar de l'endemà de la presentació, la sol·licitud oït, si és el cas, l'equip docent i el departament d'orientació, mitjançant una resolució que es comunicarà a l'interessat o la interessada segons el model de l'annex VIII publicat en l'orde esmentada en el punt anterior. Una còpia d'esta resolució s'adjuntarà a l'expedient acadèmic de l'alumne o alumna i es notificarà, si és el cas, al centre públic al qual està adscrit el centre privat. El silenci administratiu tindrà caràcter estimatori. Contra la resolució desestimatòria cal interposar un recurs d'alçada davant de la direcció territorial d'educació corresponent, en el termini d'un mes a comptar de l'endemà de la notificació, la resolució del qual posarà fi a la via administrativa.
5. L'alumnat a qui es concedisca l'anul·lació no serà inclòs en les actes d'avaluació i, en conseqüència, no se li computaran les convocatòries a les quals li haja donat dret la matrícula. A més, l'alumnat que cursa les ensenyances en un centre sostingut amb fons públics, perdrà el dret de reserva de la plaça per a posteriors cursos acadèmics, per la qual cosa, si desitja continuar en el futur estos estudis, haurà de concórrer novament al procediment general d'admissió que s'establisca.

6. L'anul·lació de matrícula és independent de la renúncia a convocatòries concretes de mòduls que puguen sol·licitar-se, sense que la renúncia a convocatòries implique la renúncia de la matrícula. 
El contingut d'este apartat s'establix sense perjuí del que disposa la normativa vigent d'avaluació i respecte a la renúncia a convocatòries de mòduls professionals per determinades circumstàncies personals establida en l'apartat setze.

Quinze. Anul·lació de matrícula per inassistència
1. En règim presencial, l'assistència a les activitats de formació i, en règim semipresencial o a distància, l'assistència a les tutories col·lectives, la realització de les activitats d'autoaprenentatge, l'accés regular a l'aula virtual o la participació en els fòrums són la condició necessària que, amb caràcter general, manté vigent la matrícula en el cicle formatiu.
En règim presencial, serà necessària l'assistència almenys al 85% de les classes i activitats previstes en cada mòdul.
En règim semipresencial o a distància serà necessària l'assistència almenys al 85% respecte del percentatge de presencialitat que estiga establit en els mòduls per als quals esta s'exigisca. 
2. En el període que transcórrega des de l'inici del curs escolar fins a la finalització del mes d'octubre, quan un alumne o alumna acumule un nombre de faltes d'assistència injustificades, o amb justificació improcedent, igual o superior al que establix l'apartat següent, el director o directora del centre, a proposta del tutor o tutora del grup d'alumnes, acordarà l'anul·lació de matrícula que s'haja formalitzat.
3. Junt amb els documents de matrícula el centre expedirà una comunicació a l'alumnat o als seus representants legals, en cas de menors d'edat, del nombre de faltes no justificades que determina l'anul·lació de la matrícula per inassistència de cada mòdul. En la comunicació s'indicarà de forma expressa els efectes que la no-justificació de les faltes pot tindre respecte a la vigència de la matrícula, així com el límit establit per a la seua anul·lació. L'alumnat o els seus representants legals firmaran l'acceptació d'estes condicions. Així mateix, a l'inici de les activitats lectives, el tutor o tutora ha d'informar l'alumnat del que disposa este apartat.
4. El nombre de faltes no justificades, o amb justificació improcedent, que determina l'anul·lació de la matrícula prevista en l'apartat anterior serà el que equivalga al 15 per 100 de les hores de formació en el centre educatiu que corresponguen al total dels mòduls en què l'alumnat es trobe matriculat, excloent-ne els mòduls professionals pendents de cursos anteriors, si n'hi ha, i els que hagen sigut objecte de convalidació o renúncia a la convocatòria. Així mateix, serà causa d'esta anul·lació de matrícula la inassistència no justificada de l'alumne o alumna a les activitats formatives durant un període de deu dies lectius consecutius.
5. L'anul·lació de matrícula de l'alumne o alumna en el cicle formatiu per les causes establides en este apartat s'ajustarà al procediment següent:
a) Aconseguit el límit del 15 per 100 de faltes o complits els deu dies lectius d'inassistència continuada sense justificar o amb justificació improcedent, el director o directora del centre comunicarà a l'alumne o als seus representants legals l'anul·lació de la matrícula per inassistència, després del tràmit d'audiència a l'interessat en el termini de dos dies hàbils.
b) La resolució adoptada podrà ser recorreguda en alçada davant de la direcció territorial d'educació corresponent en el termini d'un mes a comptar de l'endemà de la notificació. La seua resolució posarà fi a la via administrativa.
c) Una còpia de la resolució de l'anul·lació de la matrícula s'adjuntarà a l'expedient acadèmic de l'alumne o alumna.
d) En el cas d'alumnat de centres privats o privats concertats, les comunicacions seran realitzades pel director o directora del centre públic a petició del director o directora del centre privat o privat concertat adscrit, una vegada comprovat que s'han dut a terme els tràmits previstos en este apartat.
e) Les comunicacions s'efectuaran de manera que quede constància documentada o justificant de recepció d'estes.
6. Als efectes del que preveu este apartat, es consideren faltes justificades les absències derivades de malaltia o accident de l'alumne, atenció a familiars o qualsevol altra circumstància extraordinària apreciada pel director o directora del centre on cursa els estudis. 
L'alumne aportarà la documentació que justifique degudament la causa de les absències.
7. L'alumne la matrícula del qual siga anul·lada per inassistència perdrà la condició d'alumne del cicle formatiu i, en conseqüència, no serà inclòs en les actes d'avaluació final. A més, en els centres sostinguts amb fons públics, perdrà el dret de reserva de plaça com a alumne repetidor, i si desitja continuar en el futur les esmentades ensenyances haurà de concórrer novament al procés general d'admissió que estiga establit.
8. Quan la superació del 15% d'hores d'inassistència, injustificades o amb justificació insuficient, o de 10 dies lectius consecutius siga després del mes d'octubre també s'acordarà l'anul·lació de matrícula excepte en cas que no existisca oferta pública del cicle formatiu en règim semipresencial o a distància a la província, cas en què este alumnat perdrà el dret a l'avaluació contínua i només podrà presentar-se a l'avaluació final dels mòduls corresponents.

9. Els centres establiran el procediment per mitjà del qual es registraran les faltes d'assistència a les activitats de formació que es desenrotllen en el centre educatiu.

Setze. Renúncia a la convocatòria
1. A fi de no esgotar el límit de les convocatòries establides per als mòduls professionals de formació en el centre educatiu, l'alumnat o els seus representants legals podran renunciar a l'avaluació i la qualificació d'una o les dos convocatòries del curs acadèmic de tots o algun dels mòduls, sempre que concórrega alguna de les següents circumstàncies:

a) Malaltia prolongada o accident de l'alumne o alumna.
b) Obligacions de tipus personal o familiar apreciades per l'equip directiu del centre que condicionen o impedisquen la normal dedicació a l'estudi.
c) Exercici d'un lloc de treball.
d) Maternitat o paternitat, adopció o acolliment.
e) Altres circumstàncies, degudament justificades, que revisten caràcter excepcional. 
La sol·licitud perquè s'admeta la renúncia a la convocatòria es presentarà, segons el model publicat per orde de la conselleria competent en matèria d'educació, amb una antelació mínima d'un mes a la data de l'avaluació final del mòdul o els mòduls afectats per la renúncia.

El director o directora del centre públic on conste l'expedient acadèmic de l'alumne o alumna resoldrà la petició en el termini màxim de deu dies hàbils; incorporarà una còpia a este expedient i ho comunicarà a l'interessat o interessada i el silenci administratiu tindrà caràcter desestimatori. Contra la resolució desestimatòria, que serà motivada, cabrà interposar un recurs d'alçada davant de la direcció territorial d'educació corresponent, en el termini d'un mes a comptar de l'endemà de la notificació, la resolució del qual posarà fi a la via administrativa.
2. Amb el mateix fi, quan es produïsca alguna de les circumstàncies descrites en l'apartat anterior, l'alumnat o els seus representants legals podran renunciar a l'avaluació i qualificació d'una o les dos convocatòries previstes per al mòdul de FCT.
La renúncia a l'avaluació i qualificació en alguna convocatòria del mòdul de FCT implica, al seu torn, la renúncia en la mateixa convocatòria a l'avaluació i qualificació del mòdul professional de Projecte, si és el cas.
La sol·licitud perquè s'admeta esta renúncia es podrà efectuar durant tot el període previst per a la realització del mòdul de FCT.

El director o directora del centre públic on conste l'expedient acadèmic de l'alumne o alumna resoldrà la petició en el termini de cinc dies hàbils i incorporarà una còpia de la resolució a este expedient.
Quan la resolució adoptada siga favorable, si l'alumne o alumna disposa d'una nova convocatòria per al mòdul de FCT en el mateix curs acadèmic, l'equip docent podrà decidir si les hores efectuades fins al moment de la concessió de la renúncia a la convocatòria, amb un mínim de 100, se li comptabilitzen com a realitzades i, en conseqüència, només ha de dur a terme les hores que falten fins a completar les assignades a l'esmentat mòdul professional. També l'equip docent pot prendre esta decisió si la següent convocatòria de què dispose l'alumne o alumna correspon a un curs acadèmic posterior i es matricula en el mateix centre educatiu; si continua els estudis en un altre centre, ha de realitzar novament el total d'hores atribuït al mòdul de FCT.

3. Quan les activitats de recuperació d'un mòdul professional qualificat negativament en la convocatòria ordinària no puguen efectuar-se en període lectiu, el professor o professora responsable d'este mòdul farà constar si considera que l'alumne o alumna està en condicions de realitzar autònomament les activitats planificades i afrontar amb possibilitats d'èxit l'avaluació extraordinària. Si no és així, l'alumne o alumna podrà decidir la seua presentació a la prova de l'avaluació extraordinària o, a fi de no esgotar el nombre màxim de convocatòries establides, renunciar per una sola vegada a la convocatòria.
4. Les raons que s'al·leguen per a la renúncia han de justificar-se sempre documentalment.

Dèsset. Accés a la convocatòria extraordinària
1. Els o les alumnes que no superen algun mòdul professional en la convocatòria ordinària disposaran en el mateix curs escolar d'una convocatòria extraordinària de recuperació.
2. A fi de facilitar a l'alumnat la recuperació dels aprenentatges en els mòduls professionals que no haja superat, el professor o professora de cada mòdul professional organitzarà un programa de recuperació que contindrà les activitats, el moment de la seua realització i la seua avaluació. Les activitats que ha de realitzar l'alumne o alumna per a superar les dificultats que van ocasionar la qualificació negativa del mòdul corresponent podran consistir en exercicis escrits o orals, realització de treballs i pràctiques, presentació de tasques incloses en el programa de recuperació o altres que estime convenients seguint els criteris establits per l'equip docent en la concreció curricular de cada cicle formatiu inclosa en el projecte educatiu o, si és el cas, en la programació general anual (PGA) del centre i en les respectives programacions docents.

3. El programa de recuperació es dissenyarà de forma diferenciada segons els períodes o moments d'aplicació, que podran ser els següents:
a) Programa de recuperació de mòduls no superats en l'avaluació final ordinària del primer curs. Es dissenyarà perquè l'alumnat el realitze durant el període estival, sense assistir a classes ni a tutories però disposant de l'orientació prèvia del professorat.
b) Programa de recuperació dels mòduls professionals no superats en l'avaluació final extraordinària del primer curs. Es dissenyarà perquè l'alumnat el puga realitzar simultàniament als mòduls de segon curs, tenint en compte que no es garantirà la seua assistència a les classes del mòdul o mòduls pendents.
c) Programa de recuperació dels mòduls professionals de segon curs no superats després de l'avaluació final que se celebre prèviament a l'inici del primer període de realització del mòdul professional de Formació en Centres de Treball. Este programa incorporarà les activitats que l'alumnat realitzarà durant el tercer trimestre de l'any acadèmic, amb docència directa per part del professorat responsable de cada mòdul professional.
d) Programa de recuperació de mòduls no superats que es compatibilitzarà amb la realització del mòdul de Formació en Centres de Treball i/o de Projecte. Es dissenyarà perquè l'alumnat el realitze simultàniament, compatibilitzant l'assistència a classes i/o disposant de tutories i orientació del professorat corresponent.
4. Quan les activitats de recuperació d'un mòdul professional qualificat negativament en la convocatòria ordinària no puguen efectuar-se en període lectiu, el professor o professora responsable d'este mòdul farà constar si considera que l'alumne o alumna està en condicions de realitzar autònomament les activitats planificades i afrontar amb possibilitats d'èxit l'avaluació extraordinària. Si no és així, l'alumne o alumna podrà decidir la seua presentació a la prova de l'avaluació extraordinària o, a fi de no esgotar el nombre màxim de convocatòries establides, renunciar per una sola vegada a la convocatòria.
 Les raons que s'al·leguen per a la renúncia han de justificar-se sempre documentalment.

Díhuit. Promoció a segon curs. Cicles llargs
Si al finalitzar la convocatòria ordinària l'alumnat té pendents de superació mòduls la suma horària dels quals no siga superior a 240 hores o el 20% de la duració dels mòduls del corresponent bloc en l'horari especial nocturn, podrà accedir al curs següent. L'avaluació dels mòduls pendents corresponents es realitzarà en la convocatòria extraordinària atenent el programa de recuperació proposat.
Si al finalitzar la convocatòria ordinària els mòduls no superats sumen més de 240 hores, l'equip docent proposarà a l'alumnat repetir de forma presencial els mòduls pendents o accedir a la convocatòria extraordinària i s'indicarà en l'acta corresponent.
En cas que l'equip docent haja proposat la repetició dels mòduls pendents, la no-presentació a la convocatòria extraordinària no comptarà als efectes de les limitacions indicades en el punt deu. Si després de la convocatòria extraordinària les hores lectives dels mòduls pendents sumen més de 240 hores o el 20% de la duració dels mòduls del corresponent bloc en l'horari especial nocturn, l'alumnat haurà de cursar-los novament i no se li permetrà l'accés a segon curs.
Si, al contrari, els mòduls pendents sumen 240 hores o el 20% de la duració dels mòduls del corresponent bloc en l'horari especial nocturn o menys, l'alumne promociona a segon curs i haurà de realitzar les activitats de recuperació que per als dits mòduls programe l'equip docent.

Dènou. Promoció i permanència en els cicles formatius en horari especial, nocturn
En les ensenyances de Formació Professional que s'impartisquen en horari especial, nocturn, en règim presencial, amb caràcter general caldrà ajustar-se al que disposa l'apartat díhuit per a la promoció i la permanència en el cicle formatiu.
Excepcionalment, en les ensenyances cursades en horari especial, nocturn, l'alumnat els mòduls pendents dels quals sumen més de 240 hores, si l'equip docent així ho aconsella, també podrà matricular-se i cursar mòduls professionals que s'impartixen en el segon curs o en el bloc següent, fins a un límit màxim de 540 hores entre els pendents i els de nova matriculació.

Vint. Accés al mòdul professional de FCT
1. Per a l'accés al mòdul professional de FCT caldrà ajustar-se al que ha disposat, amb caràcter general, l'Orde 77/2010, de 27 d'agost (DOCV de 3 de setembre), de la Conselleria d'Educació, per la qual es regula el mòdul professional de Formació en Centres de Treball (FCT) dels cicles formatius de Formació Professional, de les Ensenyances d'Arts Plàstiques i Disseny i dels programes de Qualificació Professional Inicial en l'àmbit territorial de la Comunitat Valenciana. 
Amb caràcter general, per a accedir a la realització del mòdul professional de FCT, l'alumnat haurà d'haver superat tots els mòduls del cicle impartits en el centre educatiu.
2. Accés al mòdul professional de FCT en els cicles curts LOGSE.

El mòdul professional de FCT es realitzarà durant el segon curs escolar, per la qual cosa l'alumnat haurà de formalitzar la matrícula d'este mòdul. No obstant això, la matrícula en cicles de curta duració establits a l'empara de la LOGSE podrà incloure, en primer curs, la matrícula del mòdul professional de FCT, exclusivament als efectes de sol·licitar l'exempció total d'este i condicionada a la resolució favorable de l'exempció total del mòdul. 
No obstant això, l'alumnat que tinga pendent de superació un o més mòduls la suma horària dels quals siga igual o inferior a 240 hores o el 20% de la duració dels mòduls del corresponent bloc en l'horari especial nocturn podrà accedir o no al mòdul professional de FCT en funció de la decisió de l'equip docent:
a) Si se li autoritza l'accés a la FCT, haurà de presentar-se per a recuperar els mòduls pendents. Per això, durant el període de realització del mòdul professional de FCT haurà de compatibilitzar-la amb l'assistència a classe i/o el seguiment de les activitats de recuperació que s'establisquen.
L'alumnat formalitzarà la matrícula dels mòduls pendents i del mòdul professional de FCT.
b) Si l'equip docent no autoritza a l'alumne o alumna l'accés al mòdul professional de FCT, haurà de repetir com a alumnat escolaritzat el mòdul o mòduls pendents, i es matricularà només d'estos mòduls.

Vint-i-u. Accés al mòdul professional de FCT en els cicles llargs

Amb caràcter general, per a accedir a la realització del mòdul professional de FCT, l'alumnat haurà d'haver superat tots els mòduls del cicle impartits en el centre educatiu a excepció del mòdul de Projecte en cicles LOE.  
El mòdul professional de FCT es realitzarà durant el segon curs escolar a partir dels mesos de gener o abril, segons es tracte de cicles llargs amb un o dos trimestres en el centre educatiu, respectivament, i una vegada realitzada l'avaluació dels mòduls impartits en el centre educatiu. Esta avaluació no podrà celebrar-se abans de l'última setmana lectiva del mes de desembre o de l'última setmana lectiva del mes de març, respectivament, una vegada finalitzades les accions formatives i impartides les hores curriculars corresponents a estos mòduls.
Després de l'avaluació de desembre o març, l'equip docent decidirà si l'alumnat que té pendents mòduls, incloent-hi els possibles de primer, accedix o no al mòdul professional de FCT, aplicant els mateixos criteris del punt anterior.

Vint-i-dos. Exempció del mòdul de FCT
1. Podrà determinar-se l'exempció total o parcial del mòdul professional de FCT per la seua correspondència amb la pràctica laboral, sempre que s'acredite, almenys, un any a temps complet o el seu equivalent a temps parcial, d'experiència relacionada amb els estudis professionals que permeten demostrar l'adquisició de les capacitats corresponents al mòdul professional de FCT.
2. L'alumnat que per la seua experiència laboral considere que té superats els objectius, expressats en termes de capacitats terminals (LOGSE) o resultats d'aprenentatge (LOE), del mòdul professional de FCT, podrà sol·licitar la seua exempció després de formalitzar la matrícula d'este o fora del període de matrícula, sempre amb una antelació mínima de 30 dies hàbils a l'inici previst de les pràctiques.
3. Qui sol·licite l'exempció haurà de presentar en la secretaria del centre docent la documentació següent:
a) Sol·licitud dirigida al titular o a la titular de la direcció del centre docent, degudament omplida segons el model oficial. Si es tracta d'un alumne o alumna amb matrícula en un centre docent de titularitat privada ha de dirigir la sol·licitud al titular o a la titular de la direcció del centre públic a què estiga adscrit amb la comunicació prèvia a la direcció del centre en què es trobe matriculat o matriculada.
b) Acreditació de tindre experiència laboral almenys d'un any a temps complet o el seu equivalent a temps parcial, relacionada amb el cicle formatiu que es cursa, que es justificarà aportant de manera acumulativa els documents següents:
b.1) En el cas de treballadors assalariats:
- Certificat de la Tresoreria General de la Seguretat Social, de l'Institut Social de la Marina o de la mutualitat laboral a què estiga afiliat o afiliada, on conste l'empresa, la categoria laboral, el grup de cotització i el període de contractació, i 
- Contracte de treball o certificació de les empreses on haja adquirit l'experiència laboral, on conste específicament la duració dels períodes de prestació del contracte, les activitats exercides i el període de temps en què s'ha realitzat l'activitat.
b.2) En el cas de treballadors o treballadores autònoms o per compte propi, 
- Certificat de la Tresoreria General de la Seguretat Social, de l'Institut Social de la Marina dels períodes d'alta en la Seguretat Social en el règim especial corresponent.
- Certificació d'alta en el cens d'obligats tributaris, 
- Descripció de les activitats desenrotllades i el interval de temps en què s'haja realitzat.
b.3) En el cas de treballadors voluntaris o becaris, es requerirà la certificació de l'organització on s'haguera prestat l'assistència en què s'especificarà les activitats i funcions realitzades, l'any en què es van realitzar i el nombre total d'hores dedicades a estes.
c) Quan les empreses o entitats a què es fa referència en el paràgraf anterior hagen cessat en la seua activitat i siga impossible obtindre les certificacions mencionades anteriorment, l'alumne o alumna aportarà la documentació que acredite el cessament de l'activitat de l'empresa o entitat, junt amb una declaració jurada on es descriguen les activitats realitzades en esta empresa o entitat.
4. La direcció del centre docent públic que corresponga resoldrà sobre la concessió o no de l'exempció total o parcial amb un informe previ de l'equip docent del grup del centre públic o del centre privat adscrit, expedit després de l'anàlisi de la documentació aportada i a la vista dels criteris establits a este efecte en la concreció curricular corresponent d'acord amb els models oficials publicats per orde de la conselleria competent en matèria d'educació.
5. L'acord de concessió o no de l'exempció total o parcial es comunicarà fefaentment per escrit a la persona sol·licitant.
6. Una vegada concedida l'exempció es registrarà en l'expedient acadèmic de l'alumne o alumna als efectes de certificació acadèmica i una còpia de l'acord de concessió de l'exempció total o parcial s'adjuntarà a l'esmentat expedient acadèmic.

Vint-i-tres. Tipus d'exempció i efectes
1. Les exempcions podran ser totals o parcials.
2. L'exempció total és aquella que s'atorga a l'alumnat que haja acreditat la capacitació suficient, almenys, del 85% de les competències professionals establides en el programa formatiu. L'alumnat no cursarà el mòdul professional de FCT i en el seu expedient acadèmic i actes d'avaluació constarà com a exempt del mòdul professional de FCT.

3. L'exempció parcial és aquella que s'atorga a l'alumnat que haja acreditat la capacitació suficient de part de les competències professionals establides en el programa formatiu que no arribe al llindar del 85% d'estes. L'alumnat només realitzarà les activitats que conduïxen a l'adquisició de les capacitats terminals (LOGSE) o resultats d'aprenentatge (LOE) no adquirides.

Vint-i-quatre. Període de realització del mòdul professional de FCT
El mòdul de FCT es realitzarà, amb caràcter general, al final del cicle formatiu i en calendari escolar lectiu. 
La realització del mòdul de FCT en període extraordinari requerirà l'autorització expressa de la Inspecció Educativa, que resoldrà i notificarà al centre educatiu i a la Direcció General de Formació i Qualificació Professional.
L'alumnat matriculat en horari especial, nocturn, que haja de realitzar el mòdul professional de FCT podrà completar-lo durant dos cursos acadèmics consecutius.

Vint-i-cinc. Període extraordinari de realització del mòdul professional de FCT
1. Es podrà sol·licitar la realització o la finalització del mòdul professional de FCT en períodes de caràcter extraordinari per causes objectives com puga ser la falta de llocs formatius, l'estacionalitat del sector, la interrupció del període de pràctiques o qualsevol altra que faça impossible la completa realització de les pràctiques en el període ordinari, disposant, en tot cas, del consentiment del tutor o tutora i de l'alumnat afectat.
2. Es considera període extraordinari la realització de pràctiques:

a) Amb anterioritat a la finalització i avaluació de la resta de mòduls formatius a excepció del mòdul professional de Projecte en els cicles formatius de grau superior.
b) Durant el mes d'agost.
c) En períodes escolars no lectius.
d) Durant els caps de setmana o festes laborals a excepció de les famílies professionals d'Hostaleria i Turisme, Activitats Físiques i Esportives, Indústries Alimentàries, Sanitat, Servicis Socioculturals i a la Comunitat, Imatge Personal, Comerç i Màrqueting, Instal·lació i Manteniment, Imatge i So, Transport i Manteniment de Vehicles, Activitats Maritimopesqueres per a l'alumnat embarcat i Agrària.

3. Per a la realització del mòdul professional de FCT en períodes extraordinaris es requerirà l'autorització de la Inspecció Educativa, a petició de la direcció del centre i a instància de l'equip docent, a l'efecte de la qual haurà d'incloure's una justificació raonada, el calendari i horaris proposats, i els mecanismes per al seguiment i el control tutorial. No obstant això, en el cas de realitzar el mòdul professional de FCT en les vacacions de Pasqua o Nadal, caps de setmana o festes laborals, no serà necessària l'autorització prèvia i serà suficient la comunicació prèvia a la Inspecció Educativa.
La sol·licitud del període extraordinari haurà de formular-se, almenys, 30 dies hàbils abans de la data per a la qual se sol·licita l'autorització. 
En cap cas es podrà començar sense la corresponent autorització expressa de la corresponent inspecció educativa, que resoldrà i notificarà al centre educatiu i a la direcció general competent en matèria de Formació Professional la resolució d'autorització.
La sol·licitud extemporània determinarà la no-autorització de la realització del mòdul professional de FCT en període extraordinari.

Vint-i-sis. Matrícula i promoció al mòdul professional de FCT en règim semipresencial o a distància
1. Per a accedir al mòdul de FCT en els centres públics caldrà ajustar-se al que disposa la disposició final quarta de l'Orde 33, de 18 de maig, modificació dels articles 6 i 10 de l'Orde de 4 de juliol 2008, de la Conselleria d'Educació, per la qual es regula l'organització de les ensenyances dels cicles formatius de Formació Professional en la modalitat semipresencial o a distància en centres públics de la Comunitat Valenciana en la seua redacció donada en la disposició final primera de l'Orde 78/2010, de 27 d'agost, de la Conselleria d'Educació, per la qual es regulen determinats aspectes de l'ordenació i l'organització acadèmica dels cicles formatius de Formació Professional del sistema educatiu en l'àmbit territorial de la Comunitat Valenciana que determina el següent:
a) Procés d'admissió i matrícula
Per a l'accés, l'admissió i la matrícula de l'alumnat que curse ensenyances de grau mitjà i de grau superior de Formació Professional en règim semipresencial o a distància en modalitat completa o parcial, en centres docents públics de la Comunitat Valenciana caldrà ajustar-se al que disposa la normativa vigent respecte d'això.
Els candidats admesos formalitzaran la seua matrícula en els mòduls professionals en què hagen sigut admesos dels relacionats en la seua sol·licitud, fins a un màxim de 1000 hores o tots els mòduls corresponents a un curs del cicle en règim presencial en la modalitat d'oferta completa, excepte incompatibilitats de matrícula en un determinat mòdul per no acreditar-se la superació d'altres mòduls anteriors que la normativa vigent establisca com a incompatibles o per ser continuació del mòdul no superat. La matrícula del mòdul de Formació en Centres de Treball i, si és el cas, de Projecte es podrà realitzar quan l'alumne o alumna haja superat amb anterioritat un mínim de 800 hores i estarà condicionada a la confirmació d'esta atés el que disposa l'article 10. En els límits establits no computarà la càrrega horària del mòdul de Formació en Centres de Treball.
b) Avaluació, promoció, certificacions i titulació de l'alumnat en el seu apartat Accés al mòdul de Formació en Centres de Treball:
b.1. Per a accedir al mòdul de Formació en Centres de Treball caldrà ajustar-se al que disposa amb caràcter general la normativa vigent.
b.2. L'alumnat amb tots els mòduls aprovats en la sessió d'avaluació ordinària prèvia a l'inici del primer període de realització del mòdul de Formació en Centres de Treball i, si és el cas, de Projecte, podrà confirmar la matrícula i accedir al mòdul de Formació en Centres de Treball i de Projecte en el centre educatiu on ha cursat la resta dels mòduls del cicle corresponent o podrà sol·licitar el trasllat de matrícula a un altre centre educatiu on s'impartisca este cicle formatiu.

b.3. L'alumnat amb mòduls pendents de superació del total del cicle formatiu la suma horària dels quals siga igual o inferior a 240 hores podrà accedir o no en funció de la decisió de l'equip docent adoptada de forma col·legiada i, si no, per majoria simple amb vot de qualitat del tutor o tutora del cicle formatiu en cas d'empat. Quan la decisió de l'equip docent siga favorable l'alumnat haurà de confirmar la matrícula i cursar el mòdul de Formació en Centres de Treball i, si és el cas, del mòdul de Projecte, en el centre educatiu on curse la resta dels mòduls pendents del cicle corresponent.
b.4. L'alumnat que es trobe en condicions de sol·licitar l'exempció total del mòdul de Formació en Centres de Treball podrà confirmar la matrícula d'este mòdul i, si és el cas, del mòdul de Projecte. En cas de resolució favorable d'exempció total del mòdul de Formació en Centres de Treball podrà, si és el cas, presentar el projecte i examinar-se d'este mòdul en el mateix centre que ha cursat estudis en les condicions que determine el centre educatiu.
b.5. En cas de resolució favorable d'exempció parcial podrà confirmar la matrícula i accedir al mòdul de Formació en Centres de Treball i, si és el cas, presentar el projecte i examinar-se d'este mòdul en el mateix centre que ha cursat estudis en les condicions que determine el centre educatiu.
b.6. A fi de facilitar l'assistència i adaptar l'horari en el centre de treball a les necessitats i disponibilitat de l'alumnat derivades de la seua pròpia situació laboral i personal, els centres podran adaptar les programacions del mòdul de Formació en Centres de Treball a les especials característiques de l'alumnat de règim semipresencial o a distància.

b.7. En el seguiment del mòdul de Formació en Centres de Treball i, si és el cas, de Projecte en règim semipresencial o a distància, col·laborarà amb el tutor de Formació en Centres de Treball del cicle corresponent en règim presencial el professorat que quede alliberat d'hores
de docència del centre educatiu.
b.8. En el centre específic d'educació a distància, CEED, el seguiment del mòdul de Formació en Centres de Treball i, si és el cas, del mòdul Projecte serà realitzat pel tutor del grup amb la col·laboració del professorat que quede alliberat d'hores de docència quan impartisca mòduls de segon que finalitzen en el primer o segon trimestre del curs escolar.
2. Per a accedir al mòdul de FCT en els centres privats caldrà ajustar-se al que disposa la disposició final quinta. Modificació dels articles 9 i 13 de l'Orde de 4 de maig de 2009, de la Conselleria d'Educació, per la qual es regula l'autorització i l'organització de les ensenyances de cicles formatius de Formació Professional inicial en la modalitat presencial o a distància en centres privats de la Comunitat Valenciana de l'Orde 33, de 18 de maig, que determina el següent:
a) Procés d'admissió i matrícula:
Els candidats admesos formalitzaran la seua matrícula en els mòduls professionals en què hagen sigut admesos, fins a un màxim de 1000 hores o tots els mòduls corresponents a un curs del cicle en règim presencial en la modalitat d'oferta completa, excepte incompatibilitats de matrícula en un determinat mòdul per no acreditar-se la superació d'altres mòduls anteriors que la normativa vigent establisca com a incompatibles o per ser continuació del mòdul no superat. La matrícula del mòdul de Formació en Centres de Treball i, si és el cas, de Projecte, es pot realitzar quan l'alumne o alumna haja superat amb anterioritat un mínim de 800 hores i estarà condicionada a la confirmació d'esta atenent el que disposa l'article 13. En els límits establits no computarà la càrrega horària del mòdul de Formació en Centres de Treball.

b) Accés al mòdul de Formació en Centres de Treball (FCT) 
Per a accedir al mòdul de FCT s'atendrà, amb caràcter general, el que disposa la normativa vigent per a règim presencial.
La matrícula en règim semipresencial o a distància del mòdul de FCT es podrà realitzar quan l'alumne o alumna hagen superat almenys 800 hores abans del període de matriculació i condicionada als supòsits següents:
b.1. L'alumnat amb tots els mòduls aprovats en la sessió d'avaluació ordinària prèvia a l'inici del primer període de realització del mòdul de Formació en Centres de Treball i, si és el cas, de Projecte, podrà confirmar la matrícula i accedir al mòdul de Formació en Centres de Treball i de Projecte en el centre educatiu on ha cursat la resta dels mòduls del cicle corresponent.
b.2. L'alumnat amb mòduls pendents de superació del total del cicle formatiu la suma horària dels quals siga igual o inferior a 240 hores podrà accedir o no en funció de la decisió de l'equip docent adoptada de forma col·legiada i, si no n'hi ha, per majoria simple amb vot de qualitat del tutor o tutora del cicle formatiu en cas d'empat. Quan la decisió de l'equip docent siga favorable, l'alumnat haurà de confirmar la matrícula i cursar el mòdul de Formació en Centres de Treball, i si és el cas, del mòdul de Projecte, en el centre educatiu on cursa la resta dels mòduls pendents del cicle corresponent en el mateix règim d'ensenyança.

b.3. L'alumnat que es trobe en condicions de sol·licitar l'exempció total del mòdul de Formació en Centres de Treball podrà confirmar la matrícula d'este mòdul i, si és el cas, del mòdul de Projecte. En cas de resolució favorable d'exempció total del mòdul de FCT podrà, si és el cas, presentar el projecte i examinar-se d'este mòdul en el mateix centre que ha cursat estudis en les condicions que determine el centre educatiu.
b.4. En cas de resolució favorable d'exempció parcial podrà confirmar la matrícula i accedir al mòdul de Formació en Centres de Treball i, si és el cas, presentar el projecte i examinar-se d'este mòdul en el mateix centre i règim en què ha cursat estudis en les condicions que determine el centre educatiu.
b.5. A fi de facilitar l'assistència i adaptar l'horari en el centre de treball a les necessitats i disponibilitat de l'alumnat derivades de la seua pròpia situació laboral i personal, els centres podran adaptar les programacions del mòdul de Formació en Centres de Treball a les característiques especials de l'alumnat de règim semipresencial o a distància.

Vint-i-set. Documents del procés d'avaluació
1. D'acord amb l'apartat 7 de l'article 15 del Reial Decret 1538/2006, de 15 de desembre, i l'Orde 79/2010, de 27 d'agost, de la Conselleria d'Educació, per la qual es regula l'avaluació de l'alumnat dels cicles formatius de Formació Professional, els documents oficials del procés d'avaluació en les ensenyances de Formació Professional del sistema educatiu són l'expedient acadèmic de l'alumne o alumna, les actes d'avaluació i els informes d'avaluació individualitzats. Els informes d'avaluació i els certificats acadèmics oficials són els documents bàsics que garantixen la mobilitat de l'alumnat.

1) Expedient acadèmic de l'alumnat 
L'expedient acadèmic haurà d'incloure les dades d'identificació del centre educatiu i de l'alumne o alumna i la informació relativa al procés d'avaluació, així com els seus antecedents acadèmics i la informació relativa als canvis de centre i de domicili. S'ajustarà en el seu contingut i disseny al model de l'annex I de l'esmentada orde. 
En l'expedient acadèmic quedarà constància dels resultats de l'avaluació amb indicació expressa de la convocatòria, de les propostes de promoció i titulació i, si és el cas, de l'entrega del certificat acadèmic oficial a què es referix el punt 4 d'este apartat. A l'expedient acadèmic s'adjuntarà la documentació acreditativa dels requisits acadèmics exigibles per a cursar les ensenyances de Formació Professional i tota la documentació que acredite les diverses circumstàncies acadèmiques de cada alumne o alumna.
2) Les actes d'avaluació
a) L'acta és el document fonamental en què es deixa constància oficial de les qualificacions obtingudes per l'alumnat i es prendrà com a referent per a omplir la resta de documents d'avaluació i els certificats acadèmics. Els resultats de l'avaluació es registraran en dos tipus d'actes:
- Acta d'avaluació final: Esta acta s'estendrà per a registrar els resultats i les decisions preses en les sessions d'avaluació final dels mòduls professionals de formació en el centre educatiu.
El model de l'annex II de l'Orde 79/2010, de 27 d'agost, serà utilitzat per a registrar les dades corresponents a les avaluacions de les convocatòries, ordinària i extraordinària, de cada curs escolar. Comprendrà la relació nominal de l'alumnat que compon el grup, junt amb les qualificacions dels mòduls i les decisions de promoció al curs següent o al mòdul de FCT .
- Acta de qualificació final del cicle formatiu: Es formalitzarà esta acta, d'acord amb el model oficial publicat per orde de la conselleria competent en matèria d'educació, per a registrar les qualificacions i decisions acordades en les sessions d'avaluació final ordinària i/o extraordinària de cicle formatiu al terme de realització del mòdul de Formació en Centres de Treball i, si és el cas, del mòdul de Projecte.

b) Per a l'ompliment de les actes es tindrà en compte el que preveu la normativa vigent sobre el registre de les qualificacions i les notacions literals que permeten reflectir les decisions preses en l'avaluació. La seua impressió es realitzarà a doble cara en els models corresponents.

c) Els mòduls professionals que corresponen a cicles formatius del catàleg de títols de Formació Professional de la LOE han d'identificar-se en les caselles de les actes d'avaluació amb les claus numèriques que s'inclouen en l'orde de currículum corresponent al títol aprovat per a la seua implantació a la Comunitat Valenciana. 
Les dites claus i els noms associats a estos es reflectiran en el revers de les actes.
d) Les actes se segellaran i requeriran la firma autògrafa del professorat que ha intervingut en l'avaluació, i anirà acompanyada del nom i els cognoms dels firmants. En tots els casos es farà constar el vistiplau del director o directora del centre.
e) Els centres privats ompliran les actes i les entregaran en el centre públic al qual es troben adscrits. El secretari o secretària d'este centre, després de la seua revisió per a verificar que s'ajusta a la normativa, tornarà al centre privat una fotocòpia segellada del document en què farà constar la seua conformitat.

3) Els informes d'avaluació individualitzats
Per a garantir la continuïtat del procés d'aprenentatge dels que es traslladen a un altre centre sense haver conclòs el curs escolar, s'emetrà un informe d'avaluació individualitzat atenent el model de l'annex VI de l'Orde 79/2010, de 27 d'agost, elaborat i firmat pel tutor o la tutora, amb el vistiplau del director o directora del centre docent, a partir de les dades facilitades pel professorat dels mòduls segons el model publicat per orde de la conselleria competent en matèria d'educació en què es consignaran les dades següents:

- Resultats parcials d'avaluació dels mòduls, en cas que s'hagen emés en eixe període.
- Totes aquelles observacions que es consideren oportunes sobre el progrés general de l'alumne o alumna.
4) El certificat acadèmic oficial
El certificat acadèmic és el document oficial en què es reflectixen les qualificacions obtingudes per l'alumnat fins a la data d'emissió de la certificació. El certificat acadèmic oficial podrà reflectir estudis complets o incomplets, cas en què reflectirà a més el curs acadèmic i el nombre de les convocatòries consumides, d'acord amb els models arreplegats com a annex III, IV i V de l'esmentada orde. En tot cas indicarà les condicions d'accés al cicle.
El secretari o la secretària del centre públic serà responsable d'emetre les certificacions que se sol·liciten en els models oficials segons es tracte, respectivament, d'estudis parcialment o completament superats. Els certificats s'imprimiran amb l'aplicació informàtica corresponent, d'acord amb les següents característiques:
- Paper de 100 g/m², color blanc lliure de clor, grandària DIN-A4.
- En l'anvers tindrà, en la part superior esquerra, el logotip de la Generalitat, i en la part superior dreta, el logotip de l'escut d'Espanya.

2. El director o directora del centre on estiga matriculat l'alumne o alumna garantirà per mitjà de la seua firma autògrafa l'autenticitat i la integritat de les dades arreplegades en els documents oficials d'avaluació.
3. En els documents oficials del procés d'avaluació constarà la referència a les normes que establixen el títol i el currículum del cicle formatiu corresponent.
4. La custòdia i arxiu dels expedients acadèmics correspon als centres públics tant de l'alumnat matriculat en el mateix centre com dels matriculats en els centres privats adscrits a este centre. El secretari o la secretària del centre docent serà responsable del seu ompliment i de la seua custòdia. La centralització electrònica d'estos es realitzarà d'acord amb el procediment que es determine i amb el manual per a l'ús de l'aplicació corporativa a este efecte, sense que això supose una subrogació de les obligacions inherents als esmentats centres docents.

Les direccions territorials d'Educació adoptaran les mesures oportunes per a la seua conservació i trasllat en el cas de supressió del centre.

Vint-i-huit. Convalidacions
1. Les convalidacions entre mòduls professionals de distints cicles formatius estan regulades per l'Orde de 20 de desembre de 2001 (BOE de 9 de gener de 2002), per la qual es determinen convalidacions d'estudis de Formació Professional específica derivada de la Llei Orgànica d'Ordenació General del Sistema Educatiu, i per l'Orde ECD/1842/2002, de 9 de juliol (BOE del 19 de juliol), per la qual es rectifiquen errors advertits en l'Orde de 20 de desembre.
2. Els qui tinguen acreditada una unitat de competència que forme part del Catàleg Nacional de Qualificacions Professionals, per mitjà de qualsevol altre títol de Formació Professional, certificat de professionalitat, o part d'estos o per mitjà d'acreditació parcial obtinguda a través del procediment que s'establisca en compliment del que disposa l'article 8.3 de la Llei Orgànica 5/2002, de 19 de juny, de les Qualificacions i de la Formació Professional, tindran convalidats els mòduls professionals corresponents segons s'establisca en la norma que regule cada títol.

3. Les convalidacions entre els mòduls que pertanyen a cicles formatius de grau mitjà de Formació Professional i les matèries de Batxillerat s'establixen en l'annex IV del Reial Decret 777/1998, de 30 d'abril (BOE de 8 de maig), i en els corresponents annexos dels reials decrets dels títols regulats a l'empara de la LOE.
4. Els mòduls professionals de títols de la Llei 1/1990, excepte el de Formació en centres de treball, que figuren com a convalidats en l'annex dels títols elaborats a l'empara de la Llei Orgànica 2/2006, de 3 de maig, d'Educació, podran convalidar-se pel corresponent mòdul professional que aparega en el dit annex, amb independència del títol de formació professional a què pertanguen.
5. Les convalidacions de mòduls professionals dels títols de Formació Professional establits a l'empara de la Llei Orgànica 1/1990, de 3 d'octubre, d'Ordenació General del Sistema Educatiu, amb els mòduls professionals dels títols establits a l'empara de la Llei Orgànica 2/2006, de 3 de maig, d'Educació, s'establixen en els annexos dels corresponents reials decrets de cada títol.
6. La convalidació de mòduls professionals d'Anglés Tècnic, de qualsevol cicle formatiu, que serà reconeguda per la direcció del centre docent on conste l'expedient acadèmic de l'alumne o alumna, requerirà la matriculació prèvia en este mòdul professional i la presentació d'una certificació oficial per mitjà de la qual s'acredite almenys una de les situacions següents:
a) Tindre superat el mateix mòdul professional en qualsevol altre cicle formatiu cursat en la Comunitat Valenciana, establit a l'empara de la Llei Orgànica 2/2006, de 3 de maig, d'Educació.
b) Tindre superat el mòdul professional d'Anglés Tècnic d'un determinat curs en un cicle de grau superior, tindrà efectes de convalidació sobre el mòdul d'Anglés Tècnic del mateix curs de qualsevol cicle de grau mitjà, cursat a la Comunitat, i establit a l'empara de la Llei Orgànica 2/2006, de 3 de maig, d'Educació.
c) Acreditar el nivell de coneixement de llengua anglesa corresponent al nivell B1 del Marc Comú Europeu de les Llengües. Per a la seua acreditació es requerirà un certificat expedit per les escoles oficials d'idiomes o altres organismes oficials nacionals o estrangers.
7. Les sol·licituds de convalidació requeriran la matriculació prèvia en el cicle formatiu en un centre docent dependent de la Conselleria d'Educació. 
L'alumne o alumna podrà presentar, en el centre docent públic on conste el seu expedient acadèmic, la sol·licitud de convalidació en el model establit. El termini per a la presentació de les sol·licituds serà d'un mes a comptar de la finalització del període de matrícula. 
A la petició s'adjuntarà el certificat acadèmic oficial dels estudis cursats o, si és el cas, el certificat de professionalitat, l'acreditació parcial de les competències adquirides a través de l'experiència laboral o de vies no formals de formació segons el que disposa l'article 8 de la Llei orgànica 5/2002, de 19 de juny, de les Qualificacions i de la Formació Professional. El centre incorporarà a l'expedient acadèmic de l'alumne o alumna la còpia compulsada d'este document.
8. El director o directora del centre públic on conste el seu expedient resoldrà la petició d'acord amb el model publicat per orde de la conselleria competent en matèria d'educació.
Els mòduls professionals i les matèries de Batxillerat que hagen sigut objecte de convalidació es registraran en l'expedient acadèmic de l'alumnat i en les actes d'avaluació com a convalidat (5).
9. Per a la resta de convalidacions no previstes en els apartats precedents es tramitarà la sol·licitud al Ministeri d'Educació conforme al procediment següent:
a) L'alumne o alumna omplirà la sol·licitud, segons el model publicat per orde de la conselleria competent en matèria d'educació, durant el primer mes del curs acadèmic i la presentarà en el centre públic on es trobe el seu expedient acadèmic, aportant la documentació sobre la qual basa la seua petició.
b) El director o directora del centre educatiu incorporarà un certificat en què es faça constar que l'alumne o alumna està matriculat en el cicle formatiu per al qual sol·licita la convalidació i la remetrà en el termini d'un mes al Ministeri d'Educació per a la seua resolució. Una vegada resolta la convalidació per l'òrgan competent, l'alumne o alumna haurà de presentar esta resolució en el centre educatiu on consta el seu expedient perquè tinga els efectes deguts.
c) Fins que no es resolguen les peticions, l'alumnat haurà d'assistir a les activitats de formació dels mòduls professionals la convalidació dels quals ha sol·licitat i no podrà ser proposat per a realitzar el mòdul professional de Formació en Centres de Treball ni el de Projecte si no complixen els requisits exigibles per la normativa en vigor.
d) Les resolucions es registraran per mitjà de còpia o un altre procediment en l'expedient acadèmic de l'alumnat. Els mòduls convalidats es consignaran en els documents d'avaluació.

Vint-i-nou. Accés a la universitat
Respecte a l'accés a la universitat caldrà ajustar-se al que disposa l'article 26 del Reial Decret 1892/2008, de 14 de novembre (BOE de 24.11.2008), pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles en la redacció feta pel Reial Decret 558/2010, de 7 de maig (BOE 8.05.2010). Atenent la dita normativa, els centres educatius expediran la certificació acadèmica calculant la nota mitjana del cicle formatiu, NMC, expressada amb tres xifres decimals arredonides a la mil·lèsima més pròxima i en cas d'equidistància a la superior.
L'adscripció dels títols de Tècnic Superior de Formació Professional a les branques de coneixement a què fa referència l'article 26 del Reial Decret 1892/2009 són les recollides en l'annex II de l'Orde EDU 3242/2010, de 9 de desembre (BOE de 17 de desembre), per la qual s'actualitzen els annexos del citat reial decret.
L'alumnat de cicles formatius de Formació Professional que desitge millorar la seua nota d'admissió podrà presentar-se a la fase específica de les proves d'accés a la universitat.

Trenta. Fase específica de la prova d'accés a la universitat, PAU
La fase específica de la prova d'accés a la universitat, PAU, que podran realitzar els qui estiguen en possessió d'un títol de Tècnic Superior de Formació Professional es regula per mitjà de l'Orde EDU/3242/2010, de 9 de desembre (BOE de 17 de desembre), per la qual es determina el contingut d'esta fase específica. D'acord amb esta orde els estudiants de cicles formatius tindran la mateixa fase específica que els estudiants de Batxillerat, i també les mateixes ponderacions. 
En conseqüència, l'alumnat de cicles formatius pot presentar-se a la prova PAU sense tindre el cicle acabat, d'acord amb les condicions que s'especifiquen en l'article 3 de l'esmentada orde.
L'estudiant haurà de justificar que té el cicle superior acabat en el moment de la preinscripció als estudis universitaris, però no necessàriament en el moment de la matrícula en la prova PAU.
Els centres expediran certificat de tots els mòduls superats que componen el cicle formatiu a excepció del mòdul de Formació en Centres de Treball i, si és el cas, el mòdul de Projecte per a poder presentar-se a la prova PAU. La certificació tindrà el caràcter de documentació provisional, i no es podrà sol·licitar l'admissió als estudis universitaris de grau fins a la consecució i entrega de la documentació acreditativa d'estar en possessió del corresponent títol.
La nota d'accés a una determinada titulació universitària es calcularà amb la fórmula següent:

Nota d'accés a la titulació = NMC + a x M1 + b x M2

NMC és la nota mitjana del cicle formatiu, expressada amb tres xifres decimals.
M1 i M2 són les dos millors qualificacions, amb dos xifres decimals, de les dos assignatures de la fase específica que major qualificació final dóna després de la ponderació.
Les qualificacions de la fase específica només s'utilitzaran en les ponderacions si són majors o iguals que 5.

Trenta-u. Títols
Conforme a l'article 8.1 de la Llei Orgànica 5/2002, de 19 de juny, de les Qualificacions i de la Formació Professional (BOE 20 de juny), els títols de Formació Professional i els Certificats de Professionalitat tenen caràcter oficial i validesa en tot el territori nacional, i tindran els efectes que corresponga d'acord amb la normativa de la Unió Europea relativa al sistema general de reconeixement de la Formació Professional en els estats membres de la Unió Europea. Estos títols i certificats acrediten les corresponents qualificacions professionals als qui hagen obtingut i produïxen els corresponents efectes acadèmics segons la legislació aplicable.
Per a l'expedició de títols acadèmics i professionals corresponents a la Formació Professional caldrà ajustar-se al que disposa la normativa per la qual es regula el procediment per a l'expedició dels títols la gestió dels quals correspon a la Generalitat de la Comunitat Valenciana.

Trenta-dos. Alumnat amb necessitats educatives especials
De conformitat amb el que establix l'article 71 de la Llei Orgànica 2/2006, de 3 de maig, d'Educació, s'asseguren els recursos necessaris perquè els alumnes i les alumnes que requerisquen una atenció educativa diferent de l'ordinària per presentar necessitats educatives especials puguen aconseguir el màxim desenrotllament possible de les seues capacitats.
Per a donar resposta educativa adequada per a l'alumnat amb necessitats educatives especials en Formació Professional, caldrà ajustar-se al que disposa l'Orde de 14 de març de 2005, de la Conselleria de Cultura, Educació i Esport, per la qual es regula l'atenció a l'alumnat amb necessitats educatives especials escolaritzat en centres que impartixen Educació Secundària (DOGV de 14 d'abril).

Trenta-tres. Criteris per a l'elaboració de plantilles del professorat de Formació Professional
Per a l'elaboració de les plantilles del professorat de Formació Professional caldrà ajustar-se al que disposa l'Orde 101/2010, de 27 de desembre (DOGV de 21 de gener de 2011), de la Conselleria d'Educació, per la qual s'establixen criteris per a la dotació de plantilles i per a la determinació de condicions de treball del professorat dels centres docents públics que impartixen ESO, Batxillerat i Formació Professional que depenen de la conselleria competent en matèria d'educació i en concret es tindrà en compte el següent:
Tutors. Els tutors i de cada grup d'alumnes d'un cicle formatiu que s'impartisca en la modalitat presencial dedicaran una hora per a realitzar les tasques d'acció tutorial i 6 hores setmanals, d'estes 2 hores en primer curs i 4 hores en segon curs, per a la preparació, seguiment i avaluació del mòdul de Formació en Centres de Treball. Així mateix, dedicaran dos hores de caràcter complementari per a tasques de coordinació. 
Ateses les característiques dels diferents processos d'aprenentatge que es donen en la Formació Professional en la modalitat semipresencial o a distància, l'atenció tutorial, s'establirà, sense perjuí del que ha establit la seua normativa específica, de la manera següent:
L'oferta de tutories col·lectives per mòdul serà de 2 hores setmanals per a aquells mòduls que tinguen una càrrega lectiva entre 2 i 8 hores, de 4 hores setmanals per a aquells mòduls que tinguen una càrrega lectiva entre 9 i 12 hores i, de 6 hores per als mòduls amb una càrrega lectiva superior a 12 hores. En tots els casos, l'assignació de les tutories col·lectives es repartirà de forma equitativa en horari de matí i vesprada.

2. Direccions de departaments de família professional. En aquells instituts d'educació secundària (IES) i centres integrats públics de Formació Professional (CIPFP) amb oferta de Formació Professional hi haurà un cap de departament de família professional per cada una de les famílies professionals que s'impartisquen, amb una dedicació, dins de l'horari lectiu, de 3 hores setmanals. En aquells casos en què la complexitat del departament així ho aconselle, a causa d'una oferta molt diferenciada de cicles formatius en una família professional, la dedicació del cap de departament de família professional es podrà incrementar fins a 3 hores més (1 hora si existixen 4 cicles formatius diferents de la mateixa família professional, 2 hores si existixen 5 cicles formatius distints i 3 hores si existixen 6 o més cicles).
En aquells IES o CIPFP en què la plantilla del centre incloga 15 hores setmanals de Formació i Orientació Laboral (FOL) (incloent-hi les 3 hores de cap de departament), hi haurà un departament de Formació i Orientació Laboral. 
En aquells IES o CIPFP en què la plantilla del centre tinga previstes 15 hores setmanals d'Economia (incloent-hi les 3 hores de cap de Departament), hi haurà un departament d'Economia.
3. Coordinador de cicles formatius. En aquells IES o CIPFP amb menys de 4 cicles formatius existirà un coordinador de cicles formatius, amb la finalitat de coordinar la realització del mòdul professional de Formació en Centres de Treball i la relació amb l'entorn empresarial.

Quan l'IES o CIPFP tinga 4 o més famílies professionals també tindrà un coordinador de cicles formatius amb la finalitat de col·laborar amb el cap d'estudis de Formació Professional i amb el departament de Pràctiques en l'establiment de les relacions empresa-centre docent i en el desenrotllament de les pràctiques formatives.
En ambdós supòsits el coordinador de cicles tindrà una dedicació horària de 3 hores setmanals.
4. Direcció del Departament de Pràctiques. En aquells centres l'oferta dels quals siga almenys de 4 cicles formatius, existirà un cap de Departament de Pràctiques, que tindrà una dedicació de 3 hores setmanals per a l'exercici del càrrec. Si l'oferta del centre és de 8 o més, tindrà una dedicació de 5 hores setmanals.
5. Direcció d'Estudis. En els IES o CIPFP en què s'impartisquen 4 o més cicles formatius corresponents a dos o més famílies professionals, s'incorporarà un cap d'estudis de Formació Professional que ordenarà la impartició de la Formació Professional i dirigirà els òrgans unipersonals i de coordinació de les ensenyances de Formació Professional, disposarà per a desenrotllar estes funcions d'una dedicació horària de 14 o 10 hores setmanals, segons es tracte de centres de més de 12 grups o 12 o menys grups, respectivament.
6. Responsable de manteniment. Existirà un responsable de manteniment en cada família professional, que tindrà una dedicació horària de 2 hores setmanals quan en l'esmentada família professional s'incloguen entre 1 i 3 cicles formatius distints, 3 hores setmanals en el cas de tindre autoritzats entre 4 i 5 cicles formatius distints i 4 hores setmanals quan tinguen autoritzats més de 5 cicles formatius distints.

Seran funcions del responsable de manteniment:
- Coordinar les reparacions necessàries que permeten el bon funcionament dels diferents equipaments.
- Ordenar i condicionar, de manera periòdica, les ferramentes, equips i aparells de les aules i tallers.
- Dur a terme les operacions que garantisquen, en tot moment, l'ús correcte del material i la seua conservació.
- Vetlar pel manteniment correcte de les condicions de seguretat i higiene laboral dels distints laboratoris i aules taller de la seua família professional.
7. Coordinador de les tecnologies de la informació i comunicació

El nomenament del coordinador de les tecnologies de la informació i comunicació (d'ara en avant, coordinador TIC) s'efectuarà per mitjà de proposta de la direcció del centre entre els funcionaris docents en servici actiu i amb destí definitiu en este, o si no n'hi ha, entre els docents no definitius que tinguen la formació i disponibilitat adequada. En els instituts d'Educació Secundària, el coordinador TIC serà designat en primer lloc entre els professors i professores de secundària de l'especialitat Informàtica, professors tècnics de formació professional de Sistemes i Aplicacions Informàtiques o, en absència d'estos, es designarà un professor o professora que acredite coneixements i experiència suficients.

Trenta-quatre. Marc legal dels centres integrats de Formació Professional 
L'organització i el funcionament dels centres integrats respondrà al marc legal establit en el Reial Decret 1558/2005, de 23 de desembre, i en el Decret 115/2008, d'1 d'agost, del Consell, pel qual es regulen els centres integrats de Formació Professional a la Comunitat Valenciana.

Trenta-cinc. L'equip directiu dels centres integrats de Formació Professional 
Per a determinar les hores lectives dedicades a les funcions de direcció en els centres integrats de Formació Professional es compliran els criteris específics que establix l'article 15 de l'Orde 101/2010, de 27 de desembre, de la Conselleria d'Educació, per la qual s'establixen criteris per a la dotació de plantilles i per a la determinació de condicions de treball del professorat dels centres docents públics que impartixen ESO, Batxillerat i Formació Professional dependents de la conselleria competent en matèria d'educació.

Trenta-sis. Funcions dels centres integrats de Formació Professional 

1. Els centres integrats públics de Formació Professional, a més de les funcions previstes amb caràcter general atribuïdes als departaments previstos en la legislació vigent, hauran d'exercir funcions vinculades als següents àmbits d'actuació, entre altres:

1.1 Impartició dels dos subsistemes de Formació Professional. Avaluació, reconeixement i acreditació de competències professionals.

1.2. Informació i orientació professional a estudiants i la resta d'usuaris
1.3. Detecció de necessitats de qualificació així com investigació i desenrotllament de noves qualificacions
1.4. Innovació formativa i formació del professorat
1.5. Innovació tecnològica. Gestió de qualitat
2. Als efectes previstos en l'apartat anterior, per resolució conjunta de les direccions generals competents en matèria de Formació Professional i de Centres Docents, es podran adscriure centres docents públics que impartisquen Formació Professional a centres integrats públics en funció de les famílies professionals i/o àrees professionals i/o de criteris geogràfics o qualssevol altres que es determinen, per a dur a terme accions conjuntes.

Trenta-set. Crèdit horari en els centres integrats de Formació Professional 
En els centres integrats públics no existirà el departament d'Arts Plàstiques, Ciències Naturals, Educació Física i Esportiva, Filosofia, Física i Química, Francés, Geografia i Història, Grec, Anglés, altres llengües estrangeres, Llatí, Castellà: Llengua i Literatura, Matemàtiques, Música, Tecnologia, Valencià: Llengua i Literatura, Religió, Economia i Informàtica que no siga de família professional d'Informàtica, encara que existisca professorat en el centre integrat que impartisca les matèries corresponents, ni el departament d'activitats complementàries i extraescolars, sense perjuí de tot això les hores de reducció horària a què haurien donat lloc en un centre docent ordinari s'acumularan al crèdit horari del centre.
Trenta-huit. Criteris específics per a determinar la distribució de les hores lectives dedicades a les funcions específiques dels centres integrats públics de Formació Professional
El crèdit horari conjunt a què hauria donat lloc l'aplicació del que disposa l'apartat anterior, quedarà a disposició de la direcció del centre per a la seua distribució discrecional entre el professorat del centre, amb independència que tinga o no càrrec o direcció, oïda la comissió de coordinació pedagògica. Així mateix, podrà acumular-se el crèdit horari mencionat durant tot el curs o la part d'este que la direcció determine per a l'exercici de determinades funcions o càrrecs, podent, així mateix, superar-se el crèdit horari que amb caràcter ordinari preveu la normativa vigent per a cada càrrec, òrgan o lloc de manera singularitzada però sense que en còmput global puga superar-se el límit de crèdit horari que correspon al centre per la suma de crèdits horaris corresponents a cada funció, càrrec o lloc.

Trenta-nou. Activitats del professorat quan l'alumnat està realitzant o ha realitzat el mòdul de FCT
1. En el projecte curricular, que realitze l'equip docent, s'inclourà una proposta d'activitats que ha dur a terme el professorat, elegides d'entre les detallades en el punt 8 amb la càrrega horària que s'establix. Estes activitats, prioritzades per l'equip directiu i/o a instància de la direcció general competent en matèria de formació professional, s'adjuntaran i formaran part de la programació general anual o del pla anual d'actuació del centre educatiu corresponent, per la qual cosa hauran de concretar-se abans de la seua presentació al consell escolar o consell social per a la seua aprovació.
2. La direcció d'estudis de Formació Professional o si no n'hi ha la direcció d'estudis del centre educatiu, en la sessió d'avaluació final ordinària prèvia a l'inici del primer període anual de realització del mòdul de Formació en Centres de Treball i del mòdul de Projecte, després de consultar les direccions de les famílies professionals, direcció de pràctiques i direcció dels departaments implicats proposarà, d'entre les activitats aprovades en la programació general anual, les que es realitzaran, qui les realitzarà, on i en quins horaris.
3. A fi d'optimitzar el desenrotllament d'estes activitats, i amb l'acord previ entre professorat implicat i la direcció d'estudis, es podrà modificar l'horari establit a l'inici de curs que haurà de ser aprovat per la Inspecció Educativa i subscrit pel professorat implicat.

4. El professorat que veja modificades les seues activitats o horaris, per mitjà d'acceptació prèvia d'este, haurà de firmar un nou horari individual en el qual quedaran detallades les activitats que s'han de desenrotllar, els horaris i llocs de realització. En tot cas el professorat ha d'acceptar el nou horari proposat que no implique un canvi de torn assignat a l'inici de curs.
5. En tot cas, la direcció del centre educatiu garantirà fins al final del període lectiu l'horari docent de tot el professorat i farà públic el nou horari per a este període.
6. La Inspecció Educativa supervisarà el desenrotllament de les mencionades activitats i horaris.
7. Les activitats realitzades quedaran reflectides en la memòria anual del centre.
8. Les activitats que s'han de realitzar són les següents:
a) Impartir classes de recuperació de l'alumnat amb mòduls pendents, estiguen o no realitzant pràctiques formatives, i realitzar les avaluacions extraordinàries d'este alumnat. La direcció d'estudis, junt amb el professorat responsable dels mòduls pendents establirà el nombre d'hores setmanals de forma proporcional al nombre d'hores lectives del mòdul i l'alumnat amb mòduls pendents. No serà susceptible de desdoblament cap mòdul que no reunisca el nombre mínim d'alumnes entre els proposats a assistir a classes de recuperació, i en este cas un dels professors es dedicarà a altres tasques triades entre les restants.

b) Tutelar de forma individual l'alumnat durant el desenrotllament del mòdul de Projecte: 3 hores setmanals.
c) Impartir mòduls professionals en els centres en què estiga inclosa la modalitat B d'oferta parcial de cicles formatius. L'horari lectiu del professorat, per a eixe trimestre, inclourà la càrrega lectiva del mòdul que s'ha d'impartir.
d) Impartir cursos per a la preparació de les proves específiques per a l'obtenció dels diferents carnets professionals. L'horari lectiu del professorat, per a eixe trimestre, inclourà el nombre d'hores d'impartició de les matèries del curs.
e) Col·laborar amb els processos d'acreditació de les competències professionals.
f) Participar en els processos de validació d'ensenyances. L'horari serà el que determine el procés de validació.
g) Participar en la programació, desenrotllament, correcció i avaluació de les proves per a l'obtenció de títols de Tècnic i de Tècnic Superior de Formació Professional en aquells centres que les tinguen autoritzades: 3 hores setmanals.
h) Impartir mòduls professionals optatius que milloren la qualificació professional i afavorisquen la seua inserció professional amb l'autorització prèvia de la direcció general competent en matèria de Formació Professional. Estos mòduls podran incloure, entre altres, aquells que contribuïsquen a la difusió de llenguatges d'especialitat en llengua valenciana, incidisquen en la sostenibilitat i l'equilibri mediambiental i en la responsabilitat social corporativa. L'horari lectiu del professorat, per a eixe trimestre, inclourà la càrrega lectiva del mòdul que s'ha d'impartir.
i) Orientar l'alumnat de grau mitjà per a la prova d'accés a cicles formatius de grau superior i col·laborar en la impartició dels cursos preparatoris de les proves d'accés a la Formació Professional. Fins a 3 hores setmanals o la càrrega lectiva corresponent al mòdul que s'ha d'impartir.
j) Quan el nombre d'alumnes o la distribució geogràfica de les empreses o entitats on s'estiguen realitzant les pràctiques formatives ho aconselle, col·laborar amb els professors tutors en el seu seguiment: 3 hores setmanals per cada 3 alumnes que s'han de tutelar i es troben realitzant el mòdul de FCT a més de 30 quilòmetres del centre educatiu.
k) Quan l'atribució docent ho permeta i el nombre d'alumnes matriculats siga el mínim que permet desdoblaments en els mòduls que així els tenen assignats, compartir amb el professorat corresponent la docència d'aquells mòduls que, en principi, no són susceptibles de desdoblament. La càrrega lectiva serà la corresponent al mòdul que s'ha de desenrotllar.
l) Col·laborar amb el professorat que impartix mòduls professionals a alumnat amb necessitats educatives especials i programes de qualificació professional inicial quan estos mòduls no hagen sigut objecte de desdoblament o no siguen susceptibles de desdoblament. La càrrega lectiva serà la corresponent al mòdul.
m) Potenciar el plurilingüisme en els cicles formatius i col·laborar en la generació de la documentació. Fins a 3 hores setmanals.
n) Col·laborar en el seguiment de l'alumnat que realitza pràctiques formatives en altres països de la Unió Europea en programes gestionats directament pel centre educatiu, Leonardo, Erasmus, entre altres: 3 hores setmanals
o) Realitzar estudis d'inserció laboral de l'alumnat que ha finalitzat amb èxit els cicles formatius així com implementar mecanismes que faciliten esta inserció i col·laborar en el manteniment de la borsa de treball del centre educatiu: Fins a 3 hores setmanals.
p) Col·laborar en la posada al punt dels tallers, laboratoris i espais que use la família professional o departament: Fins a 2 hores setmanals.
q) Col·laborar en la creació i/o manteniment dels suports digitals del centre i/o família professional: Fins a 3 hores setmanals.
r) Atendre la biblioteca del centre i mantindre el fons documental de projectes dels cicles formatius de grau superior: Fins a 2 hores setmanals.
s) Promoure o participar en plans d'investigació, desenrotllament i innovació tecnològica (I+D+I).
t) Dissenyar, programar i dur a terme projectes de promoció i difusió de la Formació Professional.
u) Col·laborar en el desenrotllament de sistemes de gestió de qualitat o millora de la Formació Professional.
v) Col·laborar amb el professor tutor, quan calga, en l'elaboració dels informes d'avaluació individualitzats.
w) Prestar servicis d'informació i orientació professional a l'alumnat.
x) Qualsevol altra activitat que, a proposta de la família professional o departament didàctic, siga considerada d'interés per part de la direcció del centre educatiu.
y) Qualsevol altra activitat a proposta de la direcció del centre educatiu que millore el bon funcionament del centre o institució.
z) Qualsevol altra activitat a proposta de la direcció general competent en matèria de Formació Professional, que contribuïsca a la millora del funcionament del centre educatiu. 
La càrrega horària destinada a la realització d'una o diverses activitats relacionades en els apartats s) a z) serà determinada per la direcció del centre educatiu i subscrita pel professorat implicat i la Inspecció Educativa en els termes que preveu este apartat fins a un màxim de 4 hores setmanals

Quaranta. Idioma estranger
1. En els cicles formatius en què en el seu currículum s'establisca l'ensenyança d'idioma o idiomes estrangers, els centres podran oferir, fins a un total de 3 hores setmanals en funció de les disponibilitats de professorat, altres mòduls d'idioma estranger diferents dels inclosos en este currículum, adequats en cada cas al perfil professional del cicle. Estes hores seran incrementades a l'horari lectiu i tindran per a l'alumnat la consideració de matèria opcional.
2. La qualificació d'estes matèries opcionals no figurarà en les actes d'avaluació. Quan siguen superades per l'alumnat el centre estendrà un certificat d'acreditació del nivell aconseguit.
3. Per a la constitució efectiva dels grups que cursen estes matèries opcionals es requeriran un mínim de 10 alumnes.
4. A fi que l'alumnat conega la llengua anglesa, en els seus vessants oral i escrit, que li permeta resoldre situacions que impliquen la producció i la comprensió de textos relacionats amb la professió, conéixer els avanços d'altres països, realitzar propostes d'innovació en el seu àmbit professional i facilitar la seua mobilitat a qualsevol país europeu, el currículum dels cicles formatius incorpora la llengua anglesa de forma integrada en dos mòduls professionals d'entre els que componen la totalitat del cicle formatiu o, de forma transitòria, un mòdul d'Anglés Tècnic en cada curs acadèmic, la llengua vehicular del qual serà l'anglés. El currículum d'estos mòduls d'Anglés Tècnic es concreta en els respectius annexos dels cicles formatius regulats a l'empara de la LOE. 

Els mòduls susceptibles de ser impartits en llengua anglesa són els relacionats amb les unitats de competència incloses en el reial decret pel qual s'establix el títol i les ensenyances mínimes i podran ser impartits de forma voluntària per professorat que estiga en possessió d'un certificat reconegut per la Conselleria d'Educació que acredite el domini de les competències corresponents al nivell B2 del Marc Comú Europeu de Referència per a les Llengües.
5. Com a conseqüència de la major complexitat que suposa la transmissió i la recepció d'ensenyances en una llengua diferent de la materna, els mòduls professionals impartits en llengua anglesa incrementaran la seua càrrega horària lectiva en dos hores setmanals per al mòdul que s'impartisca en el primer curs si el cicle formatiu és de grau mitjà, en tres hores setmanals si el cicle formatiu és de grau superior, i en dos hores per al que es duga a terme durant el segon curs tant si es tracta d'un cicle de grau mitjà com superior. A més, el professorat que impartisca els esmentats mòduls professionals tindrà assignades en el seu horari individual tres hores setmanals de les complementàries al servici del centre per a la seua preparació.
6. Si no es complixen les condicions anteriorment indicades, amb caràcter excepcional i de forma transitòria, els centres autoritzats per a impartir el corresponent cicle formatiu LOE, en el marc general del seu projecte educatiu, concretaran i desenrotllaran el currículum del cicle formatiu incloent un mòdul d'Anglés Tècnic en cada curs acadèmic, la llengua vehicular del qual serà l'anglés, amb una càrrega horària de dos hores setmanals en el primer curs si el cicle formatiu és de grau mitjà i tres hores setmanals si el cicle formatiu és de grau superior i dos hores setmanals en el segon curs. El currículum d'estos mòduls d'Anglés Tècnic es concreta en l'orde per la qual s'establix per a la Comunitat Valenciana el currículum del corresponent cicle formatiu.

Quaranta-u. Instruccions per a la implantació en els centres docents dels cicles formatius de Formació Professional corresponents a les noves titulacions desenrotllades a l'empara de la Llei Orgànica 2/2006, de 3 de maig, d'Educació, que substituïxen titulacions desenrotllades a l'empara de la Llei Orgànica General del Sistema Educatiu (LOGSE)
1. En el curs 2009-2010 va començar la implantació generalitzada dels cicles formatius derivats de la nova regulació que establix la Llei Orgànica 2/2006, de 3 de maig, d'Educació, i el Reial Decret 1147/2011, de 29 de juliol, pel qual s'establix l'ordenació general de la Formació Professional en el sistema educatiu. A la Comunitat Valenciana s'implanten en el curs 2012-2013 els cicles formatius LOE que apareixen en l'annex I que, en els casos indicats, substituïxen cicles formatius derivats de la LOGSE.
2. La implantació de les ensenyances dels corresponents cicles formatius LOE de l'annex I serà progressiva, oferint en el curs escolar 2012-2013 els mòduls professionals corresponents al primer curs i en el curs escolar 2013-2014 els mòduls professionals del segon curs, segons la distribució establida en les ordes que regulen els currículums corresponents a estos títols a la Comunitat Valenciana, i s'extingiran simultàniament les ensenyances del primer i del segon curs dels cicles formatius derivats de la LOGSE.
La implantació de les ensenyances dels corresponents cicles formatius LOE en horari especial, nocturn, serà progressiva, oferint el primer bloc en el curs escolar 2012-2013 que inclourà mòduls professionals de primer curs fins a un total de 540 hores; en el curs escolar 2013- 2014 s'oferirà el segon bloc amb els mòduls professionals del primer curs no oferits el curs anterior i mòduls de segon curs fins a un total de 540 hores; en el curs 2014-2015 s'oferirà el tercer bloc amb la resta de mòduls de segon curs no oferits fins al moment, segons la distribució establida en les ordes que regulen els currículums corresponents a estos títols a la Comunitat Valenciana, i s'extingiran simultàniament les ensenyances del primer bloc en el curs 2012-2013, del segon bloc en el curs 2013-2014 i del tercer bloc en el curs 2014-2015 dels cicles formatius derivats de la LOGSE.

3. Matriculació i convalidacions
3.1. Mòduls professionals del primer curs d'un cicle formatiu implantat en el curs 2012-2013:
a) L'alumnat que accedisca per primera vegada a un cicle formatiu LOE que s'implante en el curs acadèmic 2012-2013 es matricularà en els mòduls professionals corresponents al primer curs.
b) L'alumnat en règim presencial que, al finalitzar el curs escolar 2011-2012 no complisca les condicions requerides per a promocionar al segon curs del cicle formatiu emparat per la LOGSE haurà de matricular- se el curs 2012-2013 en les ensenyances establides per al primer curs del cicle formatiu LOE i se li reconeixeran per la direcció del centre on estiga matriculat, les convalidacions entre mòduls professionals dels cicles formatius LOE i els cicles formatius LOGSE previstes en el Reial Decret pel qual s'establix el títol i les ensenyances mínimes, tenint en compte el següent:
b.1. S'hauran de cursar tant els mòduls professionals del primer curs del cicle formatiu LOE que no tinguen convalidació com els que equivalguen als mòduls professionals pendents del primer curs del cicle formatiu LOGSE vigent fins al curs acadèmic 2011-2012.

b.2. Si algun dels mòduls professionals pendents del primer curs del cicle formatiu LOGSE té correspondència amb mòduls professionals del segon curs del cicle formatiu LOE, haurà de cursar-lo quan s'incorpore a les ensenyances LOE del segon curs.
b.3. Els mòduls professionals pendents del primer curs del cicle formatiu LOGSE que no tinguen equivalència amb mòduls professionals del nou cicle LOE no hauran de cursar-se ni superar-se.
b.4. Este alumnat disposarà de les convocatòries establides en el Reial Decret 1147/2011 i en l'apartat tretze d'esta resolució per a l'avaluació de mòduls professionals de règim presencial, sense que es computen les convocatòries que haja esgotat per al mòdul professional LOGSE.
3.2. Mòduls professionals del segon curs d'un cicle formatiu LOGSE el primer curs del qual siga substituït en el curs 2012-2013 pel primer curs d'un cicle LOE:
a) L'alumnat que en el curs 2012-2013 reunisca els requisits per a matricular-se en règim presencial de les ensenyances del segon curs d'un cicle formatiu LOGSE, bé per promoció des del primer curs o bé repetint les seues ensenyances podrà fer-ho.
b) L'alumnat que, al finalitzar el curs escolar 2011-2012, promocione al segon curs del cicle formatiu LOGSE amb algun o alguns mòduls professionals del primer curs pendents tindrà dos convocatòries en cada un dels dos cursos successius per a poder superar els dits mòduls professionals que realitzarà en el centre on estiga el seu expedient. El centre organitzarà dos convocatòries extraordinàries en cada curs. Transcorregut este període, en el moment de la matrícula se li aplicaran les convalidacions, per als mòduls professionals LOGSE superats, establides en el reial decret pel qual s'establix el títol i les ensenyances mínimes regulat per la LOE i continuarà les ensenyances LOE.

3.3. Mòduls professionals de cicles formatius LOGSE el segon curs dels quals deixa d'impartir-se en el curs 2012-2013 a causa de la seua substitució pel segon curs de cicles LOE.
L'alumnat que no haja finalitzat el segon curs del cicle LOGSE disposarà de dos convocatòries en el curs successiu per a superar els mòduls que tinga pendents de primer i dos convocatòries en cada un dels dos cursos successius per a poder superar estos mòduls professionals que realitzarà en el centre on estiga el seu expedient. 

El centre organitzarà dos convocatòries extraordinàries en cada curs. Transcorregut este període, en el moment de la matrícula se li aplicaran les convalidacions, per als mòduls professionals LOGSE superats, establides en el reial decret pel qual s'establix el títol i les ensenyances mínimes regulat per la LOE i continuarà les ensenyances LOE.
  
3.4. L'alumnat que reunisca els requisits de promoció al mòdul de FCT en un cicle LOGSE extingit o substituït per un cicle LOE, bé perquè tinga tots els mòduls superats, bé perquè la decisió de l'equip docent establisca que amb menys de 240 hores pot promocionar, es matricularà en este mòdul en el centre en què ha cursat el cicle formatiu per a la superació del qual disposarà de dos convocatòries en els cursos següents al de l'extinció definitiva del cicle formatiu.

3.5. L'alumnat que curse les ensenyances en horari especial, nocturn, i que, al finalitzar el curs escolar 2011-2012 no complisca les condicions requerides per a promocionar al segon bloc del cicle formatiu emparat per la LOGSE haurà de matricular-se el curs 2012-2013 en les ensenyances establides per al primer bloc del cicle formatiu LOE i se li reconeixeran per la direcció del centre on estiga matriculat, les convalidacions entre mòduls professionals dels cicles formatius LOE i els cicles formatius LOGSE previstes en el reial decret pel qual s'establix el títol i les ensenyances mínimes, tenint en compte el següent:

a) S'hauran de cursar tant els mòduls professionals de primer del primer bloc del cicle formatiu LOE que no tinguen convalidació com els que equivalguen als mòduls professionals pendents del primer curs del cicle formatiu LOGSE vigent fins al curs acadèmic 2011-2012.

b) Si algun dels mòduls professionals pendents del primer bloc del cicle formatiu LOGSE té correspondència amb mòduls professionals del segon bloc del cicle formatiu LOE, haurà de cursar-lo quan s'incorpore a les ensenyances LOE del segon bloc.
c) Els mòduls professionals pendents del primer curs del cicle formatiu LOGSE que no tinguen equivalència amb mòduls professionals del nou cicle LOE no hauran de cursar-se ni superar-se.
d) Este alumnat disposarà de les convocatòries establides en l'apartat tretze d'esta resolució per a l'avaluació de mòduls professionals de règim presencial, sense que es computen les convocatòries que haja esgotat per al mòdul professional LOGSE.
3.6. L'alumnat que curse les ensenyances en horari especial, nocturn, per als mòduls professionals de primer curs del segon bloc d'un cicle formatiu LOGSE el primer curs de les quals siga substituït en el curs 2012-2013 pel primer curs d'un cicle LOE haurà de tindre en compte el següent:
a) L'alumnat que en el curs 2012-2013 reunisca els requisits per a matricular-se en règim presencial de les ensenyances en horari especial, nocturn, del segon bloc d'un cicle formatiu LOGSE, bé per promoció des del primer curs o bé repetint les seues ensenyances podrà fer-ho. Per a això, el centre establirà un segon bloc, de forma transitòria durant un únic curs escolar, perquè l'alumnat procedent de les ensenyances en horari especial puga cursar els mòduls de primer que el centre no haja oferit en el bloc anterior.
b) L'alumnat que, al finalitzar el curs escolar 2011-2012, promocione al segon bloc del cicle formatiu LOGSE amb algun o alguns mòduls professionals de primer del primer bloc pendents disposarà de dos convocatòries en cada un dels dos cursos successius per a poder superar estos mòduls professionals que realitzarà en el centre on estiga el seu expedient. El centre organitzarà dos convocatòries extraordinàries en cada curs. Transcorregut este període, en el moment de la matrícula se li aplicaran les convalidacions, per als mòduls professionals LOGSE superats, establides en el reial decret pel qual s'establix el títol i les ensenyances mínimes regulat per la LOE i continuarà les ensenyances LOE.
c) L'alumnat que, al finalitzar el curs escolar 2011-2012, promocione al tercer bloc del cicle formatiu LOGSE amb algun o alguns mòduls professionals de primer o de segon del segon bloc pendents disposarà de dos convocatòries en cada un dels dos cursos successius per a poder superar estos mòduls professionals que realitzarà en el centre on estiga el seu expedient. El centre organitzarà dos convocatòries extraordinàries en cada curs. Transcorregut este període, en el moment de la matrícula se li aplicaran les convalidacions, per als mòduls professionals LOGSE superats, establides en el reial decret pel qual s'establix el títol i les ensenyances mínimes regulat per la LOE i continuarà les ensenyances LOE
3.7. Transcorregut el període establit de substitució d'ensenyances i/o esgotades les convocatòries per a la superació dels mòduls pendents haurà de concórrer a les proves per a l'obtenció dels títols de Tècnic i Tècnic Superior emparats per la LOGSE que es convoquen.

3.8. La matrícula del mòdul de Formació en Centres de Treball en les proves per a l'obtenció dels títols de Tècnic i Tècnic Superior emparats per la LOGSE que es convoquen es realitzarà a l'efecte únic de sol·licitar l'exempció d'este mòdul durant el termini de vigència de les esmentades proves.
4. Implantació del currículum en oferta parcial i semipresencial o a distància.
4.1. A l'alumnat que es matricule per primera vegada, en el curs 2012-2013, en un cicle formatiu LOE, en les modalitats d'oferta parcial o semipresencial/distància se li oferiran només els mòduls professionals del primer curs del nou currículum LOE. No serà possible que curse al mateix temps mòduls professionals corresponents al currículum anterior LOGSE i al nou LOE que s'implanta.
4.2. L'alumnat que haguera iniciat anteriorment ensenyances en les modalitats d'oferta parcial o semipresencial o a distància i no haja obtingut el corresponent títol podrà optar per acollir-se (seguint el calendari d'implantació progressiva) a les ensenyances del nou currículum LOE amb les convalidacions previstes en el reial decret pel qual s'establix el títol i les ensenyances mínimes regulat per la LOE o concórrer a les convocatòries extraordinàries (dos convocatòries en cada un dels dos cursos successius a l'extinció de les ensenyances del corresponent mòdul professional LOGSE, a excepció del mòdul de Formació en Centres de Treball per al qual només disposarà de dos convocatòries extraordinàries), que realitzarà el centre on estiga el seu expedient. El centre organitzarà dos convocatòries extraordinàries en cada curs.

5. Proves per a l'obtenció de títols de Tècnic o Tècnic Superior.

5.1. En el curs 2012-2013 es convocaran les proves per a l'obtenció dels títols de Tècnic i Tècnic Superior emparats per la LOGSE que no hagen sigut encara substituïts per alguna titulació emparada per la LOE.
5.2. Per als títols de Tècnic i Tècnic Superior emparats per la LOGSE i substituïts per un títol emparat per la LOE el primer curs del qual s'implante en el curs 2012-2013, només es convocaran proves per als qui es troben en les situacions següents:
a) Els qui van concórrer a la realització d'estes proves en convocatòries anteriors i tinguen encara pendents de superar un o més mòduls professionals LOGSE.
b) Els qui van cursar un cicle formatiu emparat per la LOGSE en qualsevol modalitat i tinguen encara pendents de superar un o més mòduls professionals.
5.3. Per als títols de Tècnic i Tècnic Superior emparats per la LOGSE el segon curs dels quals deixe d'impartir-se en el curs 2012-2013, només es convocaran proves durant els 5 cursos següents per als qui es troben en les situacions següents:
a) Els qui van concórrer a la realització d'estes proves en convocatòries anteriors i tinguen encara pendents de superar un o més mòduls professionals LOGSE.
b) Els qui van cursar un cicle formatiu emparat per la LOGSE en qualsevol modalitat i tinguen encara pendents de superar un o més mòduls professionals.
5.4. En el curs 2012-2013 es convocaran les proves per a l'obtenció dels títols de Tècnic i Tècnic Superior emparats per la LOE el segon curs dels quals s'haja impartit durant el curs escolar 2012-2013.

6. En tots aquells aspectes no regulats en este apartat per als cicles formatius LOE, serà aplicable la normativa aplicada per als cicles formatius LOGSE.

Quaranta-dos. Avaluació dels processos d'ensenyança, del projecte curricular i de les programacions didàctiques
1. El professorat avaluarà l'aprenentatge de l'alumnat, el procés d'ensenyança i la seua pròpia pràctica docent en relació amb els objectius del currículum, amb les necessitats educatives del centre i amb les característiques de l'alumnat, la qual cosa implicarà l'avaluació i la revisió, si és el cas, del projecte curricular de cicle i de les programacions didàctiques que estiguen desenrotllant.
2. La Comissió de Coordinació Pedagògica proposarà al claustre, per a la seua aprovació, el pla d'avaluació de la pràctica docent i del projecte curricular. 
L'avaluació del projecte curricular de cicle es referirà, almenys, als aspectes següents:
a) L'adequació dels objectius de la Formació Professional al context socioeconòmic i cultural del centre.
b) El pla d'orientació i d'acció tutorial.
c) L'organització i la distribució de l'horari i dels espais.
3. Al finalitzar cada curs acadèmic, els departaments didàctics avaluaran les seues programacions a la vista dels resultats aconseguits per l'alumnat. 
L'avaluació de les programacions didàctiques es referirà, almenys, als aspectes següents:
a) La selecció, distribució i seqüenciació dels continguts.
b) Els criteris d'avaluació.
c) La metodologia didàctica aplicada.
d) Els materials i recursos didàctics utilitzats.
e) Els criteris establits per a adoptar les mesures d'atenció a la diversitat i realitzar les adaptacions curriculars per als alumnes que ho necessiten.
f) Els resultats obtinguts per l'alumnat en el mòdul de Formació en Centres de Treball, en especial la seua inserció professional.
4. Els resultats de l'avaluació de l'aprenentatge de l'alumnat, dels processos d'ensenyança, del projecte curricular de cicle y de la inserció professional dels alumnes que acaben els estudis s'inclouran en la memòria de final de curs.
A partir d'estos resultats s'han de modificar aquells aspectes de la pràctica docent i del projecte curricular que hagen sigut detectats com poc adequats a les característiques dels alumnes i al context escolar, socioeconòmic i cultural del centre.
5. Els principis metodològics per a la modalitat d'ensenyança semipresencial o a distància, hauran de fonamentar-se en la utilització de tecnologies de la informació i de la comunicació. Els centres docents hauran de disposar de professorat de les diferents especialitats amb competència docent en els cicles formatius que es s'autoritzaran, amb destí definitiu en el centre i que posseïsquen formació en metodologia d'ensenyança a distància.
6. En el cas d'oferta corresponent a centres públics el professorat haurà d'utilitzar per a estes ensenyances una aula virtual o plataforma d'aprenentatge (LMS) proporcionada per la Conselleria d'Educació, Formació i Ocupació hostatjada en l'adreça <http://fp.edu.gva.es/av>. Esta conselleria vetlarà pel funcionament correcte de la plataforma. 
Cada professor disposarà d'un espai en l'aula virtual para cada un dels mòduls que impartisca, així com un altre reservat per al tutor, espai que s'utilitzarà per a la distribució de materials didàctics i per a la realització d'anuncis de rellevància per al seguiment del curs. Este espai web serà preparat pel professorat.
7. En el cas d'oferta corresponent a centres privats, el centre haurà de disposar d'una aula virtual constituïda sobre plataforma MOODLE en una versió estable, com a mínim 1.9.X.
Per a això, haurà de disposar d'un servidor (intern o extern al centre) que continga la plataforma MOODLE, de tal forma que permeta l'accés fluid de l'alumnat als materials dels mòduls amb suficient capacitat per a contindre tots els materials de mòduls de tot el curs acadèmic. 

Amb l'objecte que el professorat puga realitzar correctament les seues tasques com a docents d'aprenentatge electrònic, el centre haurà de tindre:
- Equips informàtics dotats amb els elements maquinari i aplicacions programari (eXe Learning, Wink, cmaptools, entre altres).
- Connexió a Internet com a mínim de 4Mb, amb la finalitat de possibilitar la col·locació fluida dels materials didàctics en l'aula virtual.

- Línia telefònica dedicada exclusivament a les hores assignades a tutories individualitzades. 
A causa de les característiques de les tutories col·lectives que permetran reforçar i practicar els continguts exposats en l'Aula Virtual, el centre haurà de tindre aules equipades amb els elements necessaris per a complir les necessitats docents planificades per als distints mòduls dels cicles que s'impartisquen (aula equipada amb ordinador/projector, aula informàtica, tallers específics, entre altres).

Quaranta-tres. Reclamació de qualificacions 
1. D'acord amb el que disposa l'article 9 de l'Orde 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'establix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga, i l'article 14 de l'Orde 79/2010, de 27 d'agost, de la Conselleria d'Educació, per la qual es regula l'avaluació de l'alumnat dels cicles formatius de Formació Professional del sistema educatiu en l'àmbit territorial de la Comunitat Valenciana, es disposa el següent:

a) L'alumnat té dret a ser informat, a l'inici de cada curs, dels criteris d'avaluació, de qualificació i de les proves a què serà sotmés, d'acord amb els objectius i continguts de l'ensenyança en cada curs o període d'avaluació.
b) L'alumnat, o els seus representants legals, podrà sol·licitar quants aclariments considere necessàries sobre les valoracions que es realitzen sobre el seu procés d'aprenentatge, així com sobre les qualificacions o decisions de promoció o titulació que s'adopten com resultat del dit procés, havent de garantir-se per l'equip docent l'exercici d'este dret.

c) Així mateix, els alumnes, o els seus pares, mares o tutors legals, en cas de ser menors d'edat, podran sol·licitar revisions respecte a les qualificacions d'activitats acadèmiques o d'avaluació tant parcials com finals de cada curs i podran reclamar contra les qualificacions obtingudes i les decisions de promoció o obtenció del títol acadèmic que corresponga.
2. A este efecte, el procediment per a fer efectiu este dret serà el següent:
2.1) Per a la revisió de qualificacions parcials:
a) Sol·licitud d'aclariments al professorat del mòdul formatiu corresponent.
b) Revisió per part del professorat i de l'interessat o interessada de les proves i la resta d'elements de juí que han servit per a qualificar i aclariments a l'alumnat.
c) Si persistix la discrepància, reclamació per mitjà d'un escrit dirigit al director del centre docent en un termini de tres dies hàbils següents al de la notificació de la qualificació.
d) Revisió de les proves, exercicis i la resta d'elements que van donar lloc a la qualificació reclamada i els criteris utilitzats per a avaluar-los, per una comissió composta per professorat del cicle formatiu, tutor i direcció d'estudis, en un termini màxim de tres dies hàbils posteriors a la recepció de la reclamació escrita.
e) Dictamen emés per la direcció d'estudis, prenent en consideració les conclusions de la comissió.
f) La direcció del centre notificarà per escrit a l'interessat el resultat de la revisió, confirmant o rectificant la qualificació reclamada, en el terme màxim dels dos dies hàbils següents a la recepció del dictamen.

2.2) Reclamació contra les qualificacions de caràcter final, de promoció o titulació:
a) Una vegada efectuat el mateix procediment que el previst per a les qualificacions parcials, si es manté la discrepància o s'haguera produït silenci administratiu, que tindrà caràcter desestimatori, s'interposarà recurs d'alçada davant de la direcció territorial competent en matèria d'educació en el termini d'un mes a comptar de l'endemà de la notificació o d'aquell en què es produïsquen els efectes del silenci.

b) El director territorial d'Educació resoldrà en el termini màxim de tres mesos, una vegada revisat i informat l'expedient per la Inspecció Educativa i efectuades les consultes que crega oportunes. La dita resolució posarà fi a la via administrativa.

DISPOSICIÓ DEROGATÒRIA

Queda derogada la Resolució de 9 de juny de 2011, de la Direcció General d'Ordenació i Centres Docents, de la Direcció General d'Avaluació, Innovació i Qualitat Educativa i de la Formació Professional i de la Direcció General de Personal, per la qual es dicten instruccions sobre ordenació acadèmica i d'organització de l'activitat docent dels centres de la Comunitat Valenciana que durant el curs 2011-2012 impartisquen cicles formatius de Formació Professional.

DISPOSICIONS FINALS

Primera. Compliment de les instruccions
La direcció de cada centre educatiu complirà i farà complir el que establix esta resolució i adoptarà les mesures necessàries perquè el seu contingut siga conegut per tots els membres de la comunitat educativa.

La Inspecció Educativa vetlarà pel compliment del que establix esta resolució.

Segona. Centres privats
Estes instruccions s'apliquen als centres privats excepte en aquells apartats que contradiguen la seua normativa específica. 

Tercera. Entrada en vigor
La present resolució produirà efectes a partir de l'endemà de la seua publicació en el Diari Oficial de la Generalitat Valenciana.

València, 20 de juliol de 2012.- La subsecretària: Virginia Jiménez Martínez; la directora general d'Innovació, Ordenació i Qualitat Educativa: Beatriz Gascó Enríquez; el director general de Centres Docents: Jorge Cabo Martínez; Y el director general de Formació i Qualificació Professional: Felipe Codina Bellés.

<div id="AquiVaUnaImagen"></div><div id="AquiVaUnaImagen"></div>